Reformasi Yutori Kyoiku 2002 : Punca Pelajar Jepun Jadi Terlebih Manja

Sistem pendidikan di Jepun seringkali akan mendapat reaksi yang baik, khususnya daripada rakyat negara kita. Kita didedahkan dengan masyarakat Jepun yang mempunyai pegangan moral yang tinggi melibatkan pendidikan sivik yang berkesan di kalangan rakyat mereka.

Selain itu, sistem pendidikan Jepun juga dikatakan berjaya melahirkan masyarakat yang mempunyai kemahiran berfikir yang matang dalam ilmu sains dan teknologi.

Walaupun begitu, disebalik semua kisah yang kerap kali dipersembahkan dalam nada ceria - sistem pendidikan Jepun selepas berlakunya reformasi pendidikan mereka digelarkan 'yutori kyoiku'; sebenarnya mengandungi banyak kelemahan yang jarang diperkatakan.

Apakah kelemahan-kelemahan itu dan mengapakah perlu sistem pendidikan mereka direformasikan?

Sejarah bagaimana perlunya reformasi pendidikan Jepun bermula ketika era 1970-an, semasa masalah disiplin melanda pelajar sekolah menengah rendah di sana.

Kerajaan Jepun secara perlahan-lahan mula melaksanakan dasar yang dikenali sebagai 'yutori kyoiku' atau 'pendidikan berbentuk perlahan/tenang' yang diharapkan mampu memperkembangkan minat pelajar untuk belajar. Pada tahun 1977, dalam usaha mengurangkan beban belajar - waktu rehat yang lebih kerap dan panjang diperkenalkan dalam sistem mereka.

Selain itu, masalah kekurangan fokus atau matlamat dalam pendidikan juga menyebabkan pelajar seakan kurang seronok untuk belajar. Sebagai solusi, sebuah badan dilantik bagi membangunkan dasar pendidikan yang lebih sesuai dan pada tahun 1987. Badan ini berjaya membentangkan dapatan mereka, mengeluarkan laporan agar sistem pendidikan Jepun mengenengahkan 4 asas utama :

Sukatan matapelajaran Jepun dipinda berdasarkan kepada empat asas itu dan diperkenalkan pada tahun 1989. Penekanan kepada aspek sains dan kajian kemasyarakatan pada tahap sekolah rendah dimansuhkan, dengan pembelajaran ilmu alam sekitar diperkenalkan.

Kelas-kelas yang memfokuskan kepada minat dan kecenderungan pelajar diperbanyakkan lagi, bagi mendorong pelajar berminat untuk belajar

Secara amnya, dasar 'pendidikan yutori' yang dilaksanakan Jepun memansuhkan 30% daripada jumlah keseluruhan subjek teras dalam bidang bahasa Jepun, matematik dan sains di semua peringkat pendidikan.

Perubahan jadual persekolahan yang drastik diperkenalkan, memansuhkan hari persekolahan wajib setiap Sabtu dan memperkenalkan sekolah lima hari seminggu, seperti di negara kita. Bagi menggantikan subjek dan waktu yang telah dimansuhkan, Kementerian Pendidikan, Sukan, Budaya dan Teknologi Jepun atau MEXT mewujudkan subjek yang dinamakan sebagai 'integrated studies' (pembelajaran integrasi) atau IS.

Diwujudkan bagi membenarkan ruang di mana kebolehan pelajar dipupuk secara terbuka, setiap waktu IS tidak diberikan garis panduan khas - sukatan subjek tersebut diberikan autonomi sepenuhnya pada guru dan sekolah untuk melaksanakannya; bergantung kepada minat, keperluan dan keperluan komuniti di mana lokasi sekolah itu berada.

Berikutan daripada perubahan dan pengenalan sistem IS yang tiada kawalan dalam bentuk garis panduan kerajaan, beberapa golongan tertentu mengkritik reformasi yang dilakukan oleh MEXT bakal mengehadkan jumlah waktu di mana pelajar benar-benar berpeluang untuk belajar subjek asas - sehinggakan akan mengorbankan perkara yang sebenarnya penting untuk mereka ketahui.

Pengkritik percaya dengan 'meringankan' keperluan pendidikan mereka, pelajar akan gagal mencapai sasaran dalam bentuk pendidikan yang boleh diukur atau bersifat tradisional - walaupun sistem ini dikatakan lebih baik dalam merangsang kreativiti dan kebolehan pelajar untuk belajar sendiri.

Walau berdepan kritikan serta pandangan yang menyimpulkan bahawa sistem baru itu akan menyebabkan pelajar Jepun gagal bersaing dengan pelajar luar, reformasi pendidikan yutori di Jepun dilaksanakan sepenuhnya menjelang tahun 2002.

Beberapa tahun sebelum sistem yutori diperkenalkan sepenuhnya, banyak pihak meramalkan bahawa pelaksanaan dasar baru itu bakal merendahkan pencapaian akademik pelajar, sehingga berlakunya apa yang layak dikatakan sebagai krisis masyarakat akibat daripada perbalahan tentang perubahan-perubahan ini.

Malangnya, hasil keputusan PISA dan TIMSS pelajar Jepun pada tahun 2003 (yang dilaporkan pada tahun 2004) menggemparkan seluruh negara. Secara keseluruhan selepas hampir 2 tahun sistem yutori dijalankan secara penuh, pencapaian purata pelajar Jepun yang berusia 15 tahun jatuh mendadak dalam bidang matematik dan pembacaan - sedangkan negara itu mendahului dunia dalam matematik tahun sebelumnya.

Apa yang lebih membingungkan mereka, usaha untuk menarik minat pelajar belajar seakan tidak berjaya. Hanya 29% daripada pelajar gred 4 dan 9% gred 8, mengakui mereka gemar belajar matematik dalam sistem yutori, berbanding purata 50% dan 29% bagi usia sama di seluruh dunia.

Memburukkan lagi keadaan, reaksi ibu bapa yang melihat kurangnya waktu belajar diperuntukkan di sekolah menyebabkan anak tidak lagi nampak ada kesungguhan untuk belajar - memaksa golongan ibu bapa mula menghantar anak mereka ke pusat tuisyen bagi 'menambah' waktu belajar yang dirasakan tidak memadai.

Pada tahun 2007, akibat daripada budaya menghantar anak ke pusat tuisyen ini atau 'juku', masyarakat Jepun secara puratanya mengalami peningkatan kos pendidikan anak sehingga mencecah RM13,187 atau 341,447 ribu yen setahun setiap keluarga, bagi memastikan anak dapat belajar dengan baik.

Berikutan perubahan yang memakan masa lebih 3 dekad dijalankan secara beransur-ansur, kesannya boleh dilihat dalam masyarakat Jepun ketika ini. Generasi yang lahir pada tahun 1970 dan seterusnya, digelarkan sebagai 'generasi yutori' oleh generasi lebih awal - dianggap kelompok yang lebih manja serta lebih sibuk menghabiskan masa dengan permainan video.

Kemampuan aritmetik yang berbeza juga menyebabkan banyak sukatan matapelajaran matematik dan sains dengan sengaja dipermudahkan, bagi membolehkan pelajar dapat melakukan apa yang dipelajari. Sebagai contoh, nilai pi dalam matematik secara standardnya diambil sebagai 3.14 atau 3.142 bagi mana-mana pelajar di seluruh dunia - sama juga di Jepun sebelum reformasi dilaksanakan.

Namun, oleh kerana kesukaran pelajar di Jepun menguasai matematik, pelajar di Jepun diajar untuk mengambil angka pi sebagai 3 bagi membolehkan perkiraan dilakukan. Ini kerana banyak sekolah rendah di Jepun gagal mengajar pelajar pembahagian menggunakan titik perpuluhan dengan sempurna, sebelum masuk kepada pengiraan geometri.

Perubahan-perubahan seperti itu menjadi peluru hidup kepada pengkritik sistem yutori bagi membenarkan dakwaan mereka selama ini.

Industri anime juga tidak ketinggalan dalam menjadikan generasi yutori sebagai bahan komedi. S

syarikat animasi bernama Actas mengeluarkan siri anime web berjudul 'Yutari-chan' yang meletakkan seorang individu 'generasi yutari' bernama Popuu dalam pelbagai situasi kelakar; untuk menunjukkan bagaimana kegagalan sistem pendidikan Jepun memberi kesan buruk pada masyarakat mereka.

Perangai Yutori yang tidak malu untuk meminta-minta, gemar dibantu namun tidak gemar membantu serta tidak pandai membawa diri sendiri di tempat kerja mencerminkan masalah besar yang wujud, yang terus membelenggu masyarakat dan negara mereka. Dalam erti kata lain, generasi berusia di Jepun percaya akibat dasar pendidikan yang terlalu terbuka, 'common sense' anak muda Jepun - semakin kurang, kadangkala layak dikatakan tak ada.


5 Masalah Kesihatan Yang Boleh Dibantu Dengan Menangis

Menurut statistik, wanita di Amerika Syarikat menangis kira-kira 3.5 kali setiap bulan, manakala lelaki pula menangis 1.9 kali setiap bulan.

Walaubagaimanapun, masyarakat memandang tindakan menangis ini sebagai satu tanda kelemahan. Namun, jika anda berasa seperti hendak menangis, jangan tahan air mata anda dan biarkan ia berlaku.

Ini kerana menangis mempunyai banyak manfaat kesihatan yang kita tak tahu. iluminasi.com kongsikan 5 manfaat kesihatan melalui menangis.

Satu kajian pada tahun 2014 mendapati bahawa menangis boleh membantu kita menjadi lebih relaks ketika tertekan.

Hasil daripada menangis bukanlah serta-merta dan ia mungkin mengambil masa beberapa minit sebelum tubuh badan anda menjadi tenang dan relaks.

Menurut para penyelidik, apabila kita menangis, sistem saraf parasympatetik (PNS) akan diaktifkan. Apabila ia diaktifkan, PNS mempunyai kesan yang sangat menenangkan pada otak.

Masalah tekanan darah tinggi adalah antara yang paling umum terutamanya bagi kalangan orang yang berusia.

Tekanan darah tinggi boleh membawa kepada beberapa masalah kesihatan yang serius seperti strok, serangan jantung, kegagalan jantung, demensia dan juga kegagalan buah pinggang.

Tetapi ada berita gembira di mana menurut beberapa kajian, menangis dapat merendahkan tekanan darah dan memastikan ia berada di paras normal.

Malah, jika anda menangis dengan kuat, ia boleh membuatkan nadi anda menjadi stabil.

Air mata yang mengalir dari mata anda ketika menangis boleh membersihkan serpihan-serpihan seperti asap dan debu dari mata.

Selain itu, apabila kita menangis, air mata akan mengalirkan toksin yang terkumpul di dalam badan akibat tekanan.

Penyingkiran toksin ini membantu mengurangkan tahap kortisol dalam badan yang mana menghasilkan mood yang lebih ringan.

Oleh itu, tidak hairanlah bahawa rasa beban akan hilang selepas sahaja kita menangis.

Jika anda tertanya-tanya mengapa tingkah laku anda berubah menjadi agresif dan anda terus berasa cemas serta marah, anda perlu tahu bahawa tiada jawapan yang pasti untuk persoalan ini.

Perubahan mood boleh berlaku kerana pelbagai sebab dan salah satu sebabnya adalah pengumpulan mangan dalam tubuh.

Apabila kita menangis, mangan yang berlebihan ini akan mengalir keluar dari badan bersama-sama dengan air mata.

Ini mengurangkan kepekatannya dalam tubuh dan hasilnya, ia membuatkan kita berasa lebih tenang dan fokus.

Perasankah anda bahawa ppabila kita mengalami kesakitan fizikal, beberapa titik air mata sering mengalir secara sukarela.

Ini adalah cara yang dilakukan oleh tubuh badan untuk mengurangkan sensasi rasa sakit.

Penyelidikan telah mendapati bahawa selain daripada menenangkan diri, mengalirkan air mata emosi akan mengeluarkan oxytocin dan endorfin.

Bahan kimia ini membuatkan orang berasa lebih baik dan juga boleh meredakan kesakitan fizikal serta emosi.


Poligami Dalam Islam Menurut Pandangan Seorang Tukang Gunting India

Aku tolak pintu masuk ke kedai. Tersengih Mr. Rajan melihat aku kembali lagi ke kedainya. Sudah acap kali jugalah aku kembali ke kedai gunting itu, memandangkan harganya yang berpatutan serta potongan rambut yang tak melunturkan jiwa aku.

Yang paling penting, ketiak Mr. Rajan tidak berbau. Ramai lelaki setiap kali menggunting rambut, pasti gementar seandainya bau badan tukang gunting itu kurang menyenangkan. Tak tahulah pasal kaum wanita. Jarang ada wanita ketiaknya busuk, kan? Hahaha.

Aku duduk di kerusi dan katakan pada dia kali ini botakkan saja kepala aku. "Nombor 2!" kata aku pada Mr. Rajan. Dia mengangguk faham.

"Mana anak?" tanya Mr. Rajan. Selalunya aku ke situ dengan anak, sama-sama gunting rambut sekali namun hari itu aku sendirian.

"Mr. Rajan, saya tak pernah tanya pula, you anak berapa orang?"

Dia sengih sambil memandang cermin di depan kami. "Tiga orang...itu nombor satu ada sakit, umur sudah 25 tahun tapi austime."

Terdiam aku. Aku tunggu dia menyambung bicara. "Itu lagi dua orang tak boleh pakai punya orang!" kata dia dalam slanga Melayu campur India.

"Itu nombor dua...jadi gangster. Gaduh sana, gaduh sini," jelas dia.

"Kat Klang?" tanya aku. Aku tahu dia duduk di Klang.

"Ya lah. Itu nombor tiga perempuan, tengahari keluar - pagi baru balik. Belajar tak mau duk ikut itu boy, lelaki pergi mana saya tak tau," kata dia. Ada nada sedih dalam suara dia.

"You punya wife tak ada tegur ka?" tanya aku. Dia geleng beberapa kali.

"Hari-hari mau tengok itu anak nombor satu - macam mana mau tengok yang lain?" kata dia. "Saya kena kerja, hari-hari tak ada cuti. Kalau tak duit tak ada. Wife tak boleh kerja sebab jaga anak. Itu pasal mereka tak ada orang tengok."

"Anak abang nombor satu sudah 25 tahun?" tanya aku. "Dia tak boleh jaga diri sendiri lagi?"

Sekali lagi dia menggelengkan kepala. "Doktor kata dia punya mind, itu otak - sama macam budak umur 10 ke 11 tahun tapi dia tak ada life skill la. Makan kena suap. Pakai baju semua mak kena buatkan. Berak kencing semua pakai pampers. Mahal woo!"

Anda pernah tengok harga lampin pakai buang dewasa? Memang mahal.

"Wife abang tak ada cuba bisnes on-line ke?" tanya aku.

"Tak boleh, mana ada masa," kata dia. Aku menyapu rambut yang jatuh dan lekat di mata. "Itu anak saya, dia boleh kena itu sawan. Bila-bila masa saja jadi 24 jam kena tengok dia."

Mr. Rajan meletakkan gunting. Dia mengeluarkan bilah pencukur lalu memasukkan bilah baru bagi meneruskan cukuran.

"Memang kami husband and wife tak boleh buat apa bila dah itu macam," kata dia dengan nada sedih. "Dulu kami punya silap juga, masa dia umur 5 tahun dia ada demam."

"Kami bawa ke hospital doktor kata itu demam sudah 'spike' sampai dia punya otak ada rosak," terang dia. "Cuba punya cuba, punya cuba - doktor kata sudah tak boleh buat apa." Aku diam saja mendengar katanya.

"Sebab anak jadi itu macam, wife saya ada masa dia kata dia tak tahan - mau lari. Mau tinggal saya."

Tersenyum aku. Cerita dia hari itu benar-benar membuatkan aku rasa hidup aku yang kadangkala ada rasa sukar - jadi tersangat senang rasanya.

"Hahaha! Saya kata sama wife saya - you kalau you tak tahan mau jaga anak, mau cari kerja apa semua - boleh!" kata Mr. Rajan tegas. "Tapi kena kasi cerai dulu la."

"We Indian mana boleh married another lady macam you all," kata dia. "Kalau saya punya wife mau lari, sudah tak tahan - siapa mau jaga anak saya? Saya mesti kahwin lagi seorang supaya saya boleh kerja dan anak saya ada orang jaga."

"Sama saja. Kalau saya masuk Islam, itu wife saya tak mau - still perlu divorce kan?" tanya dia. Aku mengangguk setuju.

"Dulu, I sendiri tak faham pasal Muslim yang poligami this, poligami that - tapi bila wife I sendiri dah mula tak tahan dengan dia punya life," Mr. Rajan menyapu rambut di kepala aku dengan kain. "Now I see la why sebabnya poligami is there."

Mr. Rajan meletakkan kembali perkakas yang telah digunakan lalu membuka kain yang menyelimuti tubuh aku.

"Sekarang ini hari-hari I kerja," kata dia. "No break at all. Balik - dengar wife saya merungut itu ini sebab tak tahan nak jaga anak. Saya pun kesian tengok dia, sudah 57 years old kena angkat anak 25 years old."

Aku hulurkan RM10 pada Mr. Rajan. "Whatever it is, life goes on kan?" kata dia. Aku mengangguk setuju.

Kalau tak ada keperluan, tak perlulah berpoligami. Seandainya hanya sekadar kerana dah cinta dan suka, tak cukup kuat sebenarnya untuk dijadikan alasan. Poligami sepatutnya hanya berlaku bila ada keperluan meringankan beban kesemua pihak, bukan untuk sekadar bersuka-sukaan.

Masih ramai di luar sana yang hidupnya terbeban dengan tanggungjawab yang tak boleh dielakkan.


Kenapa Pesawat Komersial Tidak Sediakan Payung Terjun Kecemasan?

Anda tidak perlu mempunyai masalah aerophobia (ketakutan untuk terbang atau berada dalam pesawat) untuk memikirkan soal keselamatan semasa menaiki sesebuah pesawat. Walaupun kemajuan teknologi telah menjadikan perjalanan udara lebih selamat, anda pasti akan terasa sedikit takut atau gusar apabila pesawat yang dinaiki bergelora di udara.

Dalam keadaan itu, penumpang biasanya akan mengetatkan tali pinggang keledar masing-masing sambil memegang erat tempat letak tangan. Semua pesanan yang diberikan atenden sebelum pesawat berlepas kembali bermain di fikiran anda.

Ketika itu barulah anda perasan bahawa pesawat yang anda naiki dilengkapi dengan jaket keselamatan tetapi bukannya payung terjun kecemasan. Secara logiknya, bukankah payung terjun lebih selamat?

Seperti pesawat tentera atau jet pejuang, payung terjun kecemasan disediakan bagi penumpang sekiranya keadaan menjadi tidak terkawal. Dalam keadaan itu, melompat keluar dari pesawat mungkin satu-satunya pilihan yang ada.

Sebaliknya, pesawat komersial seperti Boeing 737 membawa kira-kira 200 orang penumpang. Berpuluh-puluh ribu penumpang menggunakan pesawat komersial untuk sampai ke destinasi yang dituju. Jadi, mengapakah syarikat penerbangan tidak menyediakan payung terjun kecemasan?

Sebenarnya, terdapat beberapa sebab yang baik mengapa mereka berbuat demikian. Berikut adalah sebab mengapa pesawat komersial tidak menyediakan payung terjun kecemasan.

Hollywood membuatkan kita percaya bahawa melompat keluar dari kapal terbang adalah mudah dan hanya memerlukan keberanian. Realitinya, penggunaan payung terjun amatlah rumit dan memerlukan latihan profesional selama berjam-jam.

Dalam terjunan paling mudah seperti skydiving tandem (di mana anda diikat pada seorang pakar sepanjang terjunan) sekalipun, anda memerlukan sekurang-kurangnya satu jam latihan. Manakala Accelerated freefall (AFF) adalah terjunan paling berisiko.

Terjunan AFF ini memerlukan anda berada pada ketinggian 10,000 kaki (3048 meter) hingga 13,000 kaki (3962 meter) di udara. Semestinya, ia memerlukan latihan khusus yang lebih lama.

Tambahan pula, melompat dari pesawat dalam kecemasan adalah berbeza sama sekali dengan terjunan udara yang mempunyai persiapan rapi. Satu melibatkan hidup dan mati dan satu lagi adalah sejenis sukan (walaupun sangat berisiko).

Dalam terjunan yang dirancang, penerjun tahu di mana dan bila mereka perlu terjun. Mereka tahu apa yang perlu dilakukan dan jika ada sedikit perubahan dalam keadaan cuaca, semua yang dirancang boleh dibatalkan.

Sebaliknya, penumpang pesawat komersial tidak bersedia untuk melompat. Malah, orang yang menerima latihan juga kadang-kadang sukar untuk melakukan lompatan seperti yang dirancang. Dalam keadaan kecemasan itu, semua penumpang akan menjadi panik dan ketakutan. Ini sebabnya terjunan bebas tidak praktikal.

Biasanya, pesawat yang digunakan untuk terjunan udara adalah lebih kecil berbanding pesawat komersial. Bagi pesawat tentera pula, ia lebih besar dan mempunyai pintu di bahagian belakang pesawat.

Penerjun menggunakan tanjakan ini untuk melompat dengan lebih selamat dan mengelak daripada terkena sebarang bahagian pesawat. Pesawat komersial tidak mempunyai ciri-ciri ini untuk penerjun. Disebabkan itu, terjun dari pesawat komersial adalah sangat berisiko kerana penerjun boleh berlanggar dengan sayap atau ekor pesawat.

Seperti yang dinyatakan, terjunan udara biasanya dirancang dengan teliti dan ketinggian lompatan adalah salah satu perkara paling penting. Biasanya, skydiving dilakukan pada ketinggian 15,000 hingga 16,000 kaki (4572 hingga 4876 meter).

Pesawat komersial pula biasanya terbang pada ketinggian 35,000 kaki (10.6km) dari tanah. Pada ketinggian ini, suhu berapa di paras yang sangat rendah dan membuatkan penerjun sukar untuk bernafas.

Jika penumpang pesawat komersial berjaya melompat keluar dengan selamat, mereka memerlukan pelbagai peralatan seperti alat pernafasan, peralatan altitud tinggi, silinder oksigen, altimeter, topi keledar dan sut penerbangan. Tanpa semua peralatan ini, mereka mungkin akan pengsan akibat kekurangan udara.

Kelajuan kapal terbang komersial juga membuatkan terjunan udara hampir mustahil. Apabila terbang pada paras tinggi, Boeing 737 boleh mencapai kelajuan 600 batu (965 km) sejam.

Pengawal trafik udara adalah orang yang menetapkan kelajuan dan ketinggian sesebuah pesawat. Biasanya, penerbangan yang mengambil masa lama akan terbang lebih tinggi sekitar 35,000 hingga 39,000 kaki. Melompat keluar dari ketinggian dan kelajuan ini sudah cukup untuk membunuh penerjun.

Satu payung terjun sahaja sudah cukup untuk dimuatkan di bawah kerusi penumpang kelas ekonomi. Peralatan payung terjun juga agak berat. Oleh itu, syarikat penerbangan memerlukan ruang tambahan bagi menampung payung terjun yang mencukupi untuk semua penumpang.

Anda pasti tahu betapa cerewetnya syarikat mengenai berat bagasi terutamanya bagasi kabin yang disimpan di atas tempat duduk. Bayangkan penambahan payung terjun dan peralatan yang secukupnya untuk semua penumpang. Berat keseluruhan pesawat dengan mudah bertambah sebanyak sehingga 3,000 kg.

Selain itu, payung terjun dan peralatannya juga agak mahal. Ini bermakna syarikat perlu berbelanja lebih. Kemungkinan besar kos itu akan diserapkan sebagai kos tambahan kepada harga tiket penerbangan yang sememangnya lebih mahal berbanding pengangkutan awam lain.

Secara statistiknya, kebanyakan kemalangan pesawat berlaku ketika berlepas dan mendarat. Dari tahun 2003 hingga 2012, hanya 9% daripada semua kemalangan maut melibatkan pesawat pada altitud tinggi. Selain itu, kemalangan pesawat juga boleh berlaku akibat ribut petir.

Jelas bahawa payung terjun tidak berguna dalam kemalangan yang berlaku semasa berlepas dan mendarat. Lebih berbahaya untuk menggunakan payung terjun dalam keadaan ribut petir. Penerjun terlatih juga tidak berani mencubanya.

Mempunyai payung terjun kecemasan di atas pesawat komersial mungkin kedengaran seperti satu cadangan yang baik. Setelah melihat logistiknya, payung terjun tidaklah begitu praktikal atau berguna bagi penumpang pesawat komersial.

3. Sebab mengapa syarikat penerbangan komersial tidak membekalkan payung terjun kecemasan


6 Sebab Whatsapp Sebenarnya Menyusahkan Hidup Pekerja

Sebelum menjadi penulis di Iluminasi, penulis adalah seorang pekerja di sebuah pejabat yang biasa sajalah. Gaji pun biasa saja, cukup-cukup makan. Disebabkan oleh organisasi syarikat ini yang agak ramai jumlah pekerjanya - aplikasi mesej Whatsapp dimanfaatkan sepenuhnya sebagai alat komunikasi rasmi kami.

Kita semua tahu faedah Whatsapp dan bagaimana aplikasi seperti itu, termasuklah Telegram, Messenger dan pelbagai jenis aplikasi lain - membolehkan kita bertukar-tukar mesej dengan pantas, cepat dan paling penting percuma. Ya penulis tak nafikan komunikasi sangat senang dilakukan.

Namun bila dah menghadap situasi sama selama beberapa tahun, penulis dapat melihat sisi lain keburukan penggunaan aplikasi mesej percuma ini pada kami golongan pekerja. Berikut adalah lima keburukan Whatsapp yang penulis rasakan agak menyusahkan dan kadangkala rasa nak 'uninstall' saja Whatsapp ni.

Beberapa tahun lepas, penulis pernah ditegur oleh ketua jabatan kerana jarang membalas pengumuman rasmi beliau dalam kumpulan Whatsapp kami. Satu benda yang seakan dah jadi kebiasaan (bagi pejabat kami) ketika itu, adalah budaya membalas mesej ketua dengan perkataan 'noted' sebagai indikasi kita faham.

Datang satu mesej ketua, akan masuklah notifikasi berpuluh orang 'noted' dan 'noted' dan 'noted' menandakan mereka 'noted' dengan mesej. Tetapi bila dah kerap sangat perlu dinotedkan mesej, bosan juga kan? Jadi penulis pun berhenti membalas 'noted' sehinggakan dipersoalkan kenapa perkara itu berlaku.

Pernah tak anda dengan tak disangka-sangka mendapat tahu tentang kewujudan bilik Whatsapp yang melibatkan kumpulan pekerja lain - kecuali anda? Pasti ramai yang mengalami masalah itu. Nasib baiklah penulis tak pernah.

Tak dapat dinafikan dalam hubungan pejabat, 'politik pejabat' akan mewujudkan klik-klik atau kumpulan kecil yang lebih rapat, melahirkan segregasi yang akan menyebabkan wujudnya percanggahan pendapat atau rasa kurang gemar antara satu sama lain. Tetapi pada zaman SMS dulu, masalah ini agak kurang ketara kerana kita masih lagi terpaksa berkomunikasi secara 'satu dengan satu.'

Bila kita tak dijemput masuk kumpulan-kumpulan ni, pasti kita akan tertanya-tanya pada diri sendiri; "aku ni ada orang tak suka kah?" atau "mereka ni memang sengaja pulaukan aku kah?" yang seterusnya akan menyebabkan kita rasa tak seronok nak pergi bekerja.

Selepas Whatsapp mewujudkan fungsi 'penanda biru' atau 'blue-tick,' wujud satu stigma dalam pengguna Whatsapp khasnya masyarakat kita tentang individu yang tidak mengaktifkan fungsi 'blue tick' Whatsapp beliau.

Pernah dalam satu mesyuarat, ketua jabatan penulis membangkitkan soal ini kerana dia mahu tahu bahawa mesej yang disampaikan oleh beliau, telah selamat sampai serta selamat dibaca oleh penerima - yakni kami lah.

Namun, ada antara kami yang sengaja memilih untuk menyahaktifkan fungsi tersebut, kerana merasakan fungsi itu menyusahkan diri sendiri. Sekiranya 'blue tick' diaktifkan, kita seakan-akan rasa bersalah tak membalas mesej seseorang dan dipihak yang lagi satu pula boleh merasakan tidak puas hati kenapa mesejnya belum berbalas, sedangkan 'blue tick' dah dipaparkan.

Kami pernah memaparkan tentang kisah seorang pekerja yang dipecat disebabkan dia keluar daripada kumpulan Whatsapp pejabat, sehingga menjadi kes mahkamah. Malangnya dalam kes itu - mahkamah mendapati apa yang beliau lakukan, melanggar peraturan dan syarat yang telah ditetapkan majikan.

Kes seperti itu merujuk kepada kes yang memang dah termaktub dalam kontrak pekerja namun semakin banyak syarikat dengan sengaja mewujudkan 'syarat-syarat sendiri' berkaitan dengan penggunaan Whatsapp, sesuka hati. Macam penulis, kami diwajibkan untuk aktif menyemak notifikasi Whatsapp sehingga jam 9 malam setiap hari bekerja.

Ada syarikat yang mewajibkan semua pekerja mempunyai Whatsapp, ada juga yang majikan yang mungkin terlalu emosi menghalang pekerja mempunyai kumpulan Whatsapp sesama pekerja tanpa kehadiran boss dalam kumpulan. Macam-macamlah kisah yang penulis dah dengar. Bagaimana dengan syarikat anda?

Zaman teknologi semakin canggih, kita semakin mengalami defisit kepercayaan sesama kita. Buat apa pun, mesti kena muat naik gambar kita ke kumpulan Whatsapp bagi menunjukkan kita sedang bekerja. Kena hadiri mesyuarat di luar? Ketua nak tengok gambar. Kena hadiri acara atau majlis di tempat lain? Nak kena bagi gambar.

Lepas siap satu kerja? Kena bergambar. Tengah mesyuarat? Kena ada gambar. Hadiri kem bina semangat? Kena tangkap gambar.

Yang lebih malang dan penulis selalu nampak sendiri - bila menghadapi kecemasan pun ada kalanya gambar diperlukan. Kena langgar dari belakang sampai tak dapat sampai pada waktunya? Gambar kereta kena dikongsikan dalam kumpulan. Anak demam? Ada yang sampai muat naik gambar anak tengah demam nak membuktikan kita tak menipu.

Berikutan kemudahan Whatsapp yang pantas dan percuma - satu-satunya perkara yang paling penulis menyampah dan meluat sangat, adalah jangkaan orang ramai yang kita terbuka untuk nak berkomunikasi setiap waktu. Bekas boss penulis hujung minggu pun dia nak mesej dalam kumpulan Whatsapp pejabat, kononnya nak kita semua alert tentang hal pejabat. Come on Boss, hujung minggu ni!

Samalah seperti nasib guru khasnya bila dah mewujudkan kumpulan Whatsapp dengan ibu bapa. Ibu bapa ada kalanya tak peduli langsung dengan waktu mereka mesej dan seakan-akan marah bila pertanyaan mereka tak berbalas - sedangkan waktu ketika itu sudah lebih 10 malam. Ada ke patut perkara sebegitu nak dibiasakan?

Dengan adanya Whatsapp, setiap orang seolah-olah 'diwajibkan' perlu cakna dengan notifikasi yang masuk serta rajin menyemak telefon, bagi memastikan mesej yang diterima dibaca, difahami dan yang lebih penting dibalas. Di mana privasi kita dalam dunia tanpa sempadan, kalau kita sendiri tidak lagu dibenarkan mewujudkan sempadan?


Dasar Seorang Anak Di China ; Kawalan Populasi Yang Baik Atau Buruk?

Kekuatan terbesar bagi sesebuah negara adalah tenaga manusia, yang mana bergantung kepada berapa ramai penduduknya.

Namun jika negara tersebut tidak menetapkan sama ada penduduk mereka adalah aset atau liabiliti, jumlah kuasa manusia yang sama ini juga boleh mencetuskan masalah besar kepada kerajaan dan negara.

Sebuah rumah yang mempunyai ruang untuk 20 orang dengan bekalan air, ruang untuk hidup, dan lain-lain, yang mana direka untuk menampung dan memenuhi keperluan maksimum 20 orang itu sahaja.

Namun, apabila masa berlalu dan keluarga yang tinggal di rumah tersebut mula berkembang, ia akan memberikan kesan kepada kehidupan mereka.

Terdapat kekurangan air dan yang paling penting adalah ruang di dalam rumah menjadi sesak yang memaksa sebilangan mereka untuk tidur di atas lantai dan kurang minum air kerana sumber terhad.

Pendapatan keluarga adalah terhad dan oleh itu pembahagian makanan juga menjadi sangat sukar sehingga ada di antara mereka yang kurang zat dan mengganggu perbelanjaan keluarga.

Dalam contoh di atas, kita melihat bahawa disebabkan oleh "terlalu banyak penduduk", ketersediaan sumber semulajadi, kemudahan asas, ruang penginapan, status kewangan dan taraf hidup keluarga, kesemuanya akan merudum ke tahap yang paling teruk.

Inilah yang berlaku di China sebelum ini, sebelum dasar seorang anak diwujudkan pada tahun 1980.

Ia digunakan sebagai langkah sementara oleh kerajaan China untuk menangani pertambahan penduduk yang semakin menjadi-jadi.

Lebihan penduduk adalah satu ancaman kepada sumber asli negara, dan kemampanan penduduk yang ramai ini merupakan satu tugas yang sukar bagi mana-mana kerajaan di dunia.

Pemimpin berwawasan China telah lama menyedari tentang hal ini dan mula mempromosikan penggunaan alat kontraseptif seawal tahun 1953.

Menyedari tentang masalah yang akan dicetuskan oleh lebihan penduduk ini, pemimpin tertinggi China, Mao Zedong memutuskan untuk menubuhkan suruhanjaya perancang keluarga negara, selepas diyakinkan oleh salah seorang ahli ekonomi China.

Tetapi disebabkan Great Leap Forward Movement pada tahun 1958, Mao Zedong berbalik kepada dasarnya iaitu "lebih ramai orang bermakna lebih banyak kuasa" dan suruhanjaya perancang keluarga telah dibubarkan.

Fokus mereka kemudiannya diarahkan kepada menuju transformasi pesat negara dari berasaskan pertanian ekonomi kepada masyarakat sosialis melalui perindustrian dan pertanian kolektif.

Pada tahun 1962, suruhanjaya perancang keluarga sekali lagi ditubuhkan di seluruh negara tetapi pergerakan ini terhenti disebabkan oleh Revolusi Kebudayaan di China pada masa itu.

Dan pada tahun 1966, kadar kesuburan purata di China meningkat dengan sangat tinggi kepada 6.4.

Menjelang awal 1970-an, penduduk China telah mencapai 800 juta orang dan hal ini adalah yang paling menjejaskan ekonomi China.

Ini sekaligus membuatkan taraf hidup orang Cina merosot dengan teruk disebabkan oleh terlalu ramai penduduk dan ia menghalang matlamat China untuk menjadi kuasa besar ekonomi.

Untuk mengatasi masalah ini, kerajaan memulakan sebuah suruhanjaya perancangan keluarga yang serius pada tahun 1971, yang membawa kepada pengenalan dasar seorang anak pada tahun 1980.

Sesetengah berpendapat bahawa keputusan ini diambil dengan tergesa-gesa dan bersifat politik sepenuhnya, berdasarkan pemahaman demografi yang sangat daif.

Untuk membuktikan ini, satu pasukan sarjana dari pelbagai institusi terkemuka China (untuk kajian pertumbuhan penduduk) dibentuk pada tahun 2001.

Menurut penyelidikan pasukan itu, jika dasar itu tidak dihentikan, ia akan mempunyai kesan yang serius kerana ia merosakkan demografi negara dengan cara yang paling teruk.

Ramai juga mengatakan bahawa dasar itu adalah diskriminasi terhadap wanita kerana mereka dipaksa untuk disteril dan kandungan digugurkan, yang merupakan lambang diskriminasi jantina.

Malah, China mempunyai salah satu daripada kadar bunuh diri tertinggi di kalangan perempuan dengan usia yang sesuai untuk hamil.

Sebahagian daripada penduduk China percaya bahawa langkah untuk memaksa polisi ini telah mencetuskan ketidakpuasan hati dan kebimbangan di kalangan keluarga yang mempunyai ramai anak (sebelum polisi dikenalkan).

Ketidakpuasan hati seperti ini boleh memberikan kesan yang sangat negatif kepada negara.

Menurut penyelidikan, 90% daripada kanak-kanak yang tinggal di kawasan bandar di China tidak mempunyai adik-beradik dan perkara yang sama berlaku di kawasan luar bandar iaitu sebanyak 60%.

Namun, adalah tidak adil untuk hanya melihat kepada aspek negatif sahaja kerana dasar ini juga mempunyai beberapa aspek positif.

Hal ini sekaligus mengurangkan kadar kesuburan yang telah meredakan tekanan kepada masyarakat, negara, wanita dan yang paling penting, terhadap persekitaran.

Dasar seorang anak di China sangat berkesan dalam mengawal pertambahan pesat penduduk tetapi sentiasa berada di bawah pandangan bercampur-campur.

Sekitar 400 juta kelahiran telah dicegah dalam tempoh 3 setengah dekad yang lalu, tetapi dengan ini, penduduk usia bekerja telah mula merosot, kadar kelahiran dan kadar kesuburan juga telah menurun.

Dan disebabkan oleh peningkatan populasi umur tua yang membawa kepada tenaga kerja yang mengecil, China memutuskan untuk membatalkan dasar seorang anak pada 1 Januari 2016, yang membolehkan pasangan China mempunyai dua orang anak.


10 Pulau yang Paling Unik di Dunia

Sekali-sekala, kita semua memerlukan sedikit masa untuk berehat dan menenangkan minda serta badan daripada tekanan seharian. Pulau adalah salah satu tempat terbaik untuk melakukannya.

Pulau sentiasa menjadi pilihan pelancong untuk menghabiskan masa cuti mereka. Ini kerana imej pulau yang dikelilingi pantai dan laut membuatkan keadaan begitu menenangkan dan damai. Namun, beberapa pulau di dunia mempunyai kisah unik berbanding yang lain.

Dari mutasi genetik sehingga flora dan fauna yang tidak pernah anda dengar sebelum ini, pulau-pulau ini sememangnya menarik dan mungkin tidak pernah anda dengar sebelum ini. Berikut adalah senarai 10 pulau paling unik dunia.

Kira-kira 10% penduduk pulau yang terletak di Lautan Pasifik Selatan ini dilahirkan dengan rambut perang secara alami walaupun berkulit gelap. Fenomena ini dianggap sebagai mutasi kerana diet ikan mereka. Sesetengah penduduk tempatan percaya mereka mewarisi genetik daripada penjelajah dan pedagang Eropah.

Namun, kajian yang dilakukan oleh Stanford Universiry menafikan dakwaan itu. Mereka mendakwa genetik rambut perang penduduk Pulau Solomon berbeza dengan genetik rambut perang di Eropah. Penyelidik telah mengkaji 1,000 sampel air liur penduduk dan mendapati bahawa penyebab kepada rambut perang ini disebabkan oleh gen yang dipanggil "TYRP1". (sumber)

Terletak berhampiran bandar Takehara, Hirosima, terdapat sebuah pulau yang menjadi rumah kepada beribu-ribu ekor arnab. Pulau Okunoshima ini adalah destinasi popular bagi pencinta haiwan dan pelancong dibenarkan bermain dengan arnab di sini.

Ketiadaan pemangsa semula jadi membuatkan populasi haiwan ini semakin meningkat dan ia begitu jinak. Namun, syurga arnab ini mempunyai sejarah hitam. Pulau Okunoshima pernah menjadi tempat untuk menghasilkan senjata kimia ketika WW2. Apabila peperangan berakhir, kerajaan telah menutup program itu dan mengharamkan haiwan lain untuk tinggal di pulau itu selain arnab. (sumber)

Walaupun mempunyai keluasan 200 meter panjang dan 40 meter lebar, Pulau Pheasant adalah salah satu tempat yang unik di dunia. Pulau kecil ini terletak di Sungai Bidasoa di sempadan negara Perancis dan Sepanyol.

Menurut Perjanjian Pyrenees, pulau ini beara di bawah kedaulatan bersama Perancis dan Sepanyol. Pulau yang tidak didiami ini menukar kedaulatannya setiap enam bulan sekali. Dari 1 Februari hingga 31 Julai, ia berada di bawah pentadbiran Sepanyol dan dari 1 Ogos hingga 30 Januari, ia ditadbir oleh Perancis. (sumber)

Pulau Yap adalah sebahagian daripada Negeri Persekutuan Mikronesia di Lautan Pasifik. Apa yang menarik mengenai pulau ini adalah matawang yang digunakan mereka daripada batu-batu besar berbentuk donat.

Batu-batu ini dilombong di Pulau Palau yang terletak berhampiran dan dibawa ke Pulau Yap menggunakan rakit dan kanu. Disebabkan kekurangan batu kapur di Pulau Yap, batu-batu ini dianggap bernilai. Memandangkan matawang mereka ini terlalu berat, mereka membuat transaksi melalui perjanjian sahaja sehingga hari ini. (sumber)

Pulau Galapagos sering dirujuk sebagai "makmal hidup". Ia disebabkan oleh hidupan liar yang aneh di sini dan menarik perhatian penyelidik dari seluruh dunia. Pulau yang terletak kira-kira 600 batu dari tanah besar Equador ini didiami oleh pelbagai haiwan yang begitu jinak dan tidak menunjukkan sebarang rasa takut pada manusia.

Charles Darwin adalah salah seorang pelawat pulau ini yang terkejut dengan keadaan itu. Haiwan-haiwan di situ mungkin mengalami mutasi tiada rasa takut kerana ketiadaan haiwan pemangsa di pulau itu. Namun, alasan sebenar mengapa haiwan di sana begitu jinak masih lagi dikaji dan diperdebatkan. (sumber)

Pulau Hans terletak di Selat Nares yang memisahkan Greenland iaitu wilayah autonomi Denmark daripada Canada. Pulau kecil ini hanya bersaiz setengah batu persegi sahaja. Menurut undang-undang antarabangsa, setiap negara mempunyai hak untuk menuntut mana-mana wilayah yang terletak dalam jarak 12 batu dari pantai. Itulah mengapa pertikaian pulau ini masih belum diselesaikan.

Biasanya, perebutan wilayah melibatkan senjata dan perperangan tetapi kedua-dua negara telah menemui cara yang lebih kelakar untuk perselisihan mereka.

Apabila Denmark melawat pulau itu, mereka meninggalkan sebotol arak buatan Denmark kepada warga Canada. Apabila tentera Canada melawat pulau itu pula, mereka melakukan perkara sama dengan meninggalkan arak buatan Canada untuk Denmark. Perkara ini telah berlanjutan selama lebih dari tiga dekad. (sumber)

Pulau Pingelap terletak di Lautan Pasifik. Apa yang menarik mengenai pulai Mikronesia ini adalah 10% daripada penduduknya mengalami buta warna sepenuhnya. Kondisi kesihatan ini dikesan daripada seorang raja yang merupakan pembawa gen ini pada abad ke-18. Ketika taufan melanda pulau ini, raja itu adalah salah seorang daripada 20 penduduk yang terselamat.

Keadaan buta warna sepenuhnya ini biasanya berlaku antara 1 dalam 33,000 orang tetapi peratusan penduduk pulau ini yang mengalaminya adalah tertinggi.

Keadaan yang digelar achromatopsia ini membuatkan penghidapnya mengalami kesukaran melihat pada waktu siang tetapi boleh melihat dalam keadaan gelap lebih baik daripada orang lain. Sebab itu kebanyakan orang di pulau ini menggunakan kelebihan mereka untuk menangkap ikan pada waktu malam. (sumber)

Salah satu penduduk asli di pulau ini menggunakan 'Bahasa Siulan' atau dikenali sebagai 'Siblo Gomero' untuk berkomunikasi dalam jarak yang jauh. Oleh kerana bunyi siulan yang kuat, ia lebih mudah untuk menyampaikan mesej melalui rupa bumi yang sukar di pulau itu.

Bahasa Siulan ini dipercayai wujud lama sebelum kedatangan penjajah Sepanyol pada kurun ke-16. Malangnya, bahasa yang begitu unik ini telah semakin dilupakan apabila teknologi seperti telefon diperkenalkan. Pada tahun 2009, UNESCO telah mengisytiharkan Bahasa Siulan ini sebagai Warisan Mulut Manusia yang semakin pupus. (sumber)

Semasa pencerobohan Falkland pada tahun 1982, tentera Argentina telah menanam sebanyak 30,000 periuk api untuk menghentikan jajahan tentera British. Walau bagaimanapun, pihak British berjaya mengekalkan penguasaan mereka. Usaha untuk membuang periuk api telah dilakukan tetapi disebabkan kecederaan dan kematian yang banyak, mereka menghentikan operasi itu.

Sebarang lawatan ke kawasan periuk api telah diharamkan. Kini, ia dikuasai oleh penguin Gentoo dan Magellanic. Apa yang menariknya, penguin-penguin ini tidak cukup berat untuk meletupkan periuk api yang ditanam walaupun terpijak salah satu daripadanya. (sumber)

Apabila anda datang ke pulau ini, anda tidak akan merasakan pasir apabila berjalan di sepanjang pantai. Ini kerana pulau di Senegal ini dipenuhi dengan cengkerang haiwan laut. Pulau yang digelar sebagai Pulau Cengkerang ini mempunyai cengkerang sejak dari beberapa generasi terdahulu lagi.

Cengkerang di sini bukan sahaja memenuhi pesisir pantai tetapi menjadi sebahagian daripada kehidupan penduduk. Cengkerang ditanam dalam dinding-dinding rumah, dijadikan hiasan perkuburan penduduk dan banyak lagi. (sumber)


10 Teknik Komunikasi Lemah Yang Membuatkan Anda Dibenci Ramai

Terlalu ramai orang tersalah anggap bahawa menjadi orang yang disenangi datang dari sifat semula jadi dan tak boleh dipelajari, yang hanya dimiliki oleh orang bertuah sahaja.

Mereka termasuklah yang berupa parasa cantik dan kacak, berbakat dan sebagainya.

Sangat mudah untuk menjadi mangsa salah faham ini kerana pada hakikatnya, menjadi orang yang disukai dan disenangi adalah di bawah kawalan anda sendiri serta ia berkaitan dengan kecerdasan emosi atau EQ.

iluminasi.com kongsikan 10 perkara bodoh yang membuatkan anda tidak disukai.

Pastinya setiap daripada kita mengenali seseorang yang suka bercakap gah tentang diri mereka tetapi menyembunyikan diri di sebalik topeng merendah diri.

Sebagai contoh, gadis yang mentertawakan dirinya sendiri kerana menjadi seorang "nerd" tetapi sebenarnya mahu menarik perhatian kepada hakikat bahawa dia bijak, atau lelaki yang mengutuk dirinya sendiri kerana terlalu berdiet namun dia hanya mahu anda tahu betapa sihat dan cergasnya dirinya.

Walaupun ramai orang beranggapan bahawa merendahkan atau mengutuk diri sendiri mampu mengaburi cakap besar mereka, namun ia dapat disedari dengan mudah oleh orang lain.

Ini membuatkan bercakap gah itu lebih mengecewakan kerana anda bukan sahaja bercakap besar, tetapi juga cuba untuk menipu.

Ramai orang mudah tertarik kepada mereka yang bersemangat. Dengan itu, adalah sangat mudah bagi orang yang bersemangat disalahertikan dengan orang yang terlalu serius atau tidak berminat, kerana mereka cenderung untuk tertumpu dalam kerja mereka.

Orang yang mudah disukai mengimbangi semangat mereka terhadap kerja dengan kemampuan mereka untuk bergembira.

Mereka memberi tumpuan untuk mempunyai interaksi yang bermakna dengan rakan sekerja mereka, mengingati apa yang diberitahu kepada mereka pada semalam atau minggu lepas, yang menunjukkan kepada orang lain bahawa mereka sama adalah sama penting dengan kerja mereka.

Kesilapan terbesar seseorang dalam perbualan adalah sangat tertumpu kepada apa yang mereka ingin katakan atau bagaimana apa yang dikatakan oleh orang lain akan memberi kesan kepada mereka, sehinggakan mereka gagal mendengar apa yang dikatakan.

Kata-kata orang lain mungkin didengari dengan jelas tetapi maknanya tidak dapat difahami oleh mereka. Cara mudah untuk mengelakkan ini daripada berlaku adalah untuk bertanya banyak soalan.

Dan jika anda bertanyakan soalan, anda bukan sahaja sedang mendengar tetapi juga mengambil berat tentang apa yang mereka katakan.

Ini akan melahirkan rasa hormat dan menghargai oleh orang lain.

Meledak atau melepaskan kemarahan pada sesiapa sahaja tidak kiralah betapa mereka patut dimarahi, hanya akan lebih memberikan pandang negatif terhadap anda sendiri.

Anda akan dilabelkan sebagai tidak stabil, tidak dapat didekati dan menakutkan. Mampu mengendalikan emosi membuatkan anda seperti duduk di tempat pemandu, di mana anda boleh mengawal segala-galanya.

Apabila anda mampu mengawal emosi anda di sekeliling seseorang yang melakukan kesalahan, si pesalah yang akan kelihatan buruk dan bukannya anda.

Tiada apa yang membuatkan orang lain untuk menyampah dengan anda jika anda menjawab mesej atau panggilan ketika sedang berbual. Malah, anda juga tidak disenangi jika hanya meleretkan pandang ke arah telefon ketika berbual.

Apabila anda komited dalam sebuah perbualan, berikan sepenuh perhatian terhadapnya. Anda akan mendapati bahawa perbualan lebih menyeronokkan dan berkesan apabila anda betul-betul beri perhatian.

Tetapi jika anda melihat ke arah telefon walaupun sebentar, ia menandakan fikiran anda berada di tempat lain dan tidak fokus dalam perbualan.

Adalah bagus untuk mengenali orang yang penting dan menarik, tetapi menggunakan setiap perbualan sebagai peluang untuk "menjual nama" dilihatkan sebagai bermegah-megah dan bodoh.

Sama seperti humble-bragging, orang lain dapat melihat hal ini serta-merta dengan mudah.

Daripada membuat anda kelihatan menarik, ia sebaliknya akan membuatkan orang berasa seolah-olah anda berasa tidak selamat dan terlalu terdesak untuk membuatkan mereka menyukai anda.

Ia juga merendahkan nilai terhadap apa yang anda ingin tawarkan. Apabila anda mengaitkan semua perkara yang anda tahu dengan siapa yang anda kenal, perbualan tersebut akan hilang serinya.

Seseorang hanya akan membuatkan diri mereka kelihatan sangat teruk apabila mereka terbawa-bawa dengan gosip.

Taksub atau terbawa-bawa dengan perbualan tentang salah laku atau musibah orang lain mungkin akan menyakiti perasaan mereka jika gosip sampai ke telinga mereka.

Namun, ia akan memberikan lebih kesan negatif kepada anda kerana ia melihatkan anda mempunyai sifat iri hati dan dengki. Elakkan untuk bergossip tentang sesuatu atau seseorang, walaupun ia benar.

Sekiranya anda mahu disukai ramai, anda mesti berfikiran terbuka yang menjadikan anda mudah didekati dan menarik kepada orang lain.

Tiada siapa yang mahu berbual dengan seseorang yang mempunyai pendapat tetap dan tidak mahu mendengar. Memiliki fikiran terbuka sangat penting di tempat kerja, di mana kebolehampingan bermakna akses kepada idea dan bantuan baru.

Untuk menghapuskan tanggapan dan penghakiman, anda perlu melihat dunia melalui mata orang lain.

Ia tidak memerlukan anda untuk percaya apa yang mereka percaya atau menerima kelakuan mereka, tetapi hanya bermakna bahawa anda tidak lagi menghakimi untuk benar-benar memahami apa yang mendorong seseorang itu.

Untuk mengenali seseorang, sudah tentu anda perlu berkongsi namun perkongsian yang terlalu banyak tentang diri anda terlalu awal boleh disalah anggap.

Berhati-hati untuk tidak berkongsi masalah peribadi dan pengakuan dengan terlalu cepat. Orang yang disenangi biasanya membiarkan orang lain memberikan isyarat terhadap masa yang sesuai untuk mereka berkongsi.

Berkongsi terlalu banyak dilihatkan sebagai taksub kepada diri sendiri dan tidak sensitif terhadap keseimbangan perbualan.

Fikirkan begini, jika anda berkongsi tentang butiran hidup anda dengan mendalam tanpa mengetahui tentang orang lain terlebih dahulu, anda dilihatkan seperti memberikan mesej bahawa anda melihat orang lain sebagai tidak lebih daripada pendengar masalah anda.

Kajian telah menunjukkan bahawa orang yang lebih banyak berkongsi  media sosial berbuat demikian kerana mereka menginginkan penerimaan daripada orang lain, tetapi Pusat Penyelidikan Pew telah mendedahkan bahawa perkongsian yang berlebihan ini sebenarnya berfungsi sebaliknya dengan membuatkan orang tidak menyukai mereka.

Perkongsian di media sosial boleh menjadi cara ungkapan atau ekspresi yang penting, tetapi perlu dilakukan dengan bijak dan terkawal.

Membiarkan semua orang tahu apa yang anda makan untuk sarapan, makan tengah hari dan makan malam bersama dengan berapa kali anda bermain dengan kucing anda hari ini akan mencetuskan lebih banyak kemudaratan daripada kebaikan apabila ia berkaitan suka atau tidak orang pada anda.


7 Produk Kegunaan Harian Yang Lahir Ketika Zaman Perang Dunia

Peperangan sering dilihat sebagai sesuatu yang negatif. Hal ini disebabkan peperangan itu sendiri biasanya akan menyebabkan kehancuran harta benda, pembaziran wang negara, korban manusia yang tinggi dan sebagainya.

Walau bagaimanapun, sedar atau tidak ketika peperanganlah banyak idea atau ciptaan baru yang dibina atas desakan manusia untuk mencapai sesuatu tujuan. Walaupun kita sedia maklum banyak senjata canggih lahir ketika era peperangan, sebenarnya banyak juga barangan kegunaan harian kita yang sebenarnya lahir ketika era peperangan ini.

Kali ini, pihak Iluminasi ingin berkongsi 7 barangan harian yang kita biasa temui di rumah atau tempat kerja yang sebenarnya dicipta ketika zaman peperangan ini.

Makanan mi segera jenama Maggi cukup popular di negara kita. Malah, kini trending pula ramen yang berasal dari Korea Selatan dengan pelbagai perisa menarik yang ditawarkan. Mungkin, ramai yang tidak tahu bahawa makanan yang murah dan popular dalam kalangan pelajar ini dicipta ketika era ini.

Penciptaan mi segera ini boleh dikreditkan kepada Momofuku Ando dari Taiwan yang telah dihantar ke Jepun ketika tanah airnya telah dijajah oleh orang Jepun. Setelah tamatnya peperangan di kawasan Pasifik, beliau menghadapi kesukaran mendapatkan makanan apabila berada di bawah kuasa Amerika Syarikat setelah tentera Jepun dikalahkan. Maka, mi segera dicipta.

Kentang goreng merupakan makanan wajib yang biasanya dihidangkan di restoran makanan segera seperti KFC dan McDonald's. Ianya merupakan idea J. R. Simplot yang mencipta kentang yang dibekukan agar mudah dihantar ke mana-mana lokasi sebelum digoreng dan dimakan.

Idea ini timbul setelah tentera Amerika Syarikat menghadapi kesukaran untuk mendapatkan bekalan makanan akibat daripada sekatan antarabangsa. Walaupun permintaan terhadap kentang goreng berkurang setelah tamatnya peperangan, beliau kemudian telah menandatangani perjanjian dengan Ray Kroc, pemilik McDonald's pada ketika itu.

Perjanjian ini telah menyebabkan kentang goreng menjadi semakin popular seiring dengan perkembangan jenama restoran makanan segera ini.

Sebelum kewujudan baja kimia, aktiviti pertanian sangat terhad di sesuatu kawasan kerana ianya sangat bergantung pada kandungan nitrogen yang ada dalam tanah. Tidak lama selepas saintis menemui perkaitan antara kandungan nitrogen dan hasil tanaman, maka bahan pencetus hasil tanaman atau kini dikenali sebagai baja mula dihasilkan.

Ketika Perang Dunia Pertama, ahli kimia ternama Fritz Haber telah mencipta satu proses kimia dikenali sebagai Proses Haber untuk mencipta senjata klorin bagi tentera Jerman. Ketika Perang Dunia Kedua, tentera Bersekutu telah menambah baik proses tersebut untuk menghasilkan nitrogen dalam kuantiti yang besar melalui proses sintesis nitrogen, seterusnya membawa kepada penghasilan baja kimia.

Ketika Perang Dunia Pertama, sebahagian besar askar yang maut adalah akibat keadaan tahap perubatan yang masih rendah pada ketika itu. Askar yang tercedera sangat berisiko untuk mendapat infeksi kerana tahap kebersihan yang sangat rendah.

Untuk mengatasi perkara itu, syarikat Kimberly-Clark telah mencipta sejenis kapas yang ringan dan sangat mudah menyerap dikenali sebagai Cellucotton. Selepas zaman peperangan Perang Dunia Pertama, lebihan Cellucotton telah digunakan oleh para jururawat wanita Red Cross yang mempunyai haid.

Daripada peristiwa inilah syarikat Kimberly-Clark telah mendapat idea untuk mengubah sedikit rekabentuk Cellucotton kepada sebuah lapisan kapas yang mampu menyerap darah haid wanita.

Seorang jurutera Percy Spencer sedang menjalankan kajian mengenai magnetron, salah satu komponen penting pada sistem radar. Tiba-tiba, beliau perasan bahawa gula-gula yang ada pada poketnya mencair. Beliau membuat teori bahawa gelombang mikro yang dihasilkan oleh magnetron mungkin telah menyebabkan gula-gulanya mencair.

Untuk membuktikan teorinya ini, beliau telah melakukan kajian terhadap telur dan popcorn. Beliau memaklumkan kepada majikannya akan penemuan ini dan tidak lama kemudian oven microwave komersial yang pertama berjaya dihasilkan pada tahun 1955.

Mungkin ramai yang tidak tahu bahawa "Duct Tape" sebenarnya dihasilkan untuk kegunaan tentera Amerika Syarikat satu ketika dahulu. Satu ketika dahulu, pihak tentera mahukan sejenis pita pelekat yang tahan lama dan kalis air untuk digunakan bagi kerja-kerja membaiki kerosakan kecil maka syarikat Johnson and Johnson telah menghasilkan pita pelekat ini.

Selain itu, pita ini juga sangat berguna dalam bidang perubatan dan dipakejkan dalam bentuk gulung, maka ianya mudah untuk dihantar kemana-mana. Pita pelekat yang serba boleh ini terus mendapat permintaan orang ramai selepas pasca peperangan menyebabkan syarikat ini mula menghasilkannya untuk tujuan komersial.

Ketika zaman peperangan dahulu lebih ramai askar yang mati akibat keadaan perubatan yang sangat teruk. Maka, infeksi penyakit seperti AIDS sudah menjadi kebiasaan. Bagi tentera Amerika Syarikat pula, mereka menghadapi risiko mendapat dos morfin yang berlebihan (digunakan sebagai ubat tahan) kerana ketiadaan mekanisma untuk mengawal jumlah dos yang diambil.

Ketika Perang Dunia Kedua, jarum suntikan yang diperbuat daripada gelas dan besi tidak lagi digunakan setelah jarum suntikan pakai buang yang dikenali sebagai Syrette mula digunakan. Ianya turut diisi dengan satu dos morfin bagi mengelakkan askar mendapat dos yang berlebihan.


Kisah Kematian Marilyn Monroe yang Menjadi Konspirasi Sehingga Hari Ini

Marilyn Monroe adalah satu wajah yang mudah dikenali walaupun anda tidak pernah melihat sebarang filem lakonannya. Monroe mempunyai segala-galanya yang diimpikan oleh kebanyakan orang seperti kekayaan, glamor, rakan-rakan hebat dan banyak lagi.

Itulah sebabnya berita kematian Marilyn Monroe yang hanya berusia 36 tahun pada 5 Ogos 1962 mengejutkan dunia. Walaupun laporan asal mengatakan dia mati akibat lebihan dos ubat-ubatan, banyak khabar angin masih berkeliaran mengatakan itu bukanlah apa yang berlaku. Namun, apakah sebenarnya yang menjadi punca kematian Marilyn Monroe?

Pembantu rumah Monroe, Eunice Murray, tidur di rumah bintang filem itu di Los Angeles pada malam 5 Ogos 1962. Murray menjadi curiga apabila dia terjaga pada pukul tiga pagi dan mendapati lampu bilik Monroe masih terpasang. Selepas gagal membuka pintu bilik yang berkunci, Murray mula mengetuk sambil memanggil nama majikannya.

Apabila tiada respon, Murray menelefon Dr. Ralph Greenson, pakar psikiatri Monroe. Dr. Greenson bergegas ke rumah Monroe dan berjaya memecah tingkap bilik tidurnya. Doktor itu kemudian mendapati bintang terbesar Hollywood itu sudah terbaring kaku di bawah selimut sambil memegang ganggang telefon.

Meja sisi katil Monroe dipenuhi dengan botol ubat-ubatan. Dr. Greenson kemudian memanggil doktor perubatan pelakon itu, Dr Hyman Engelberg, yang kemudian mengumumkan Monroe meninggal dunia. Dr. Engelberg kemudian menelefon polis yang kemudian tiba pada jam 4.30 pagi. Pada waktu matahari terbit, halaman rumah pelakon itu dipenuhi dengan wartawan.

Pada hari yang sama, mayat Marilyn Monroe kemudian dibawa ke pejabat bedah siasat Los Angeles. Laporan toksikologi menunjukkan bahawa darah pelakon itu mengandungi bahan pil tidur kloral hidrat manakala hati menunjukkan kehadiran Nembutal barbiturat (sebatian kimia yang digunakan sebagai depresan sistem saraf pusat).

Dilahirkan sebagai Norma Jean Mortenson di California pada tahun 1925, Monroe banyak menghabiskan zaman kanak-kanak di rumah anak yatim. Walaupun dia membesar sebagai seorang yang kaya dan terkenal, kenangan pahit semasa kecil masih berakar umbi dalam diri Monroe.

Menjelang tahun 1950-an, Marilyn Monroe merupakan salah seorang bintang Hollywood terbesar dan filem-filemnya telah menghasilkan kutipan bersamaan USD 2 billion pada hari ini. Namun, bagaimana kekayaan dan kemahsyuran ini Monroe masih dibelenggu masalah?

Masalah yang dihadapinya jauh lebih tinggi daripada dos ubat-ubatan yang diambilnya dalam masa begitu singkat. Walaupun laporan awal polis menyatakan kematian pelakon itu adalah kemalangan yang tidak disengajakan, pakar bedah berpendapat ia berkemungkinan besar adalah "bunuh diri".

Monroe mengalami kebimbangan dan kemurungan. Dia sering menggunakan ubat-ubatan dan alkohol sebagai bantuan. Salah seorang rakan rapat Monroe, James Bacon, memberitahu bagaimana dia melihat sendiri pelakon itu menghancurkan dirinya.

Pengambilan ubat berlebihan membuatkan Monroe sering lewat ke tapak penggambaran dan lupa pada skripnya. Keadaan ini membuatkan Monroe dipecat daripada filem terakhir lakonannya, Something's Got to Give.

Memandangkan Monroe mempunyai sejarah kemurungan dan penyalahgunaan ubat yang panjang, mudah untuk dipercayai bahawa kematiannya adalah disebabkan bunuh diri.

Namun, ada sebahagian orang yang mengesyaki bunuh diri bukanlah penyebab kematiannya. Mereka mengesyaki bahawa kematian Monroe telah dirancang.

Ramai rakan-rakan Monroe mula mendakwa laporan rasmi 'bunuh diri' pelakon itu adalah penipuan. Ia direka bagi menutup kisah sebenar kononnya pelakon itu telah dibunuh.

Beberapa orang rakan-rakannya yang berjumpa dengan Monroe sebelum dia ditemui mati mengatakan bahawa pelakon itu ceria dan bersemangat. Monroe malah tidak menunjukkan sebarang tanda-tanda kemurungan langsung.

Monroe juga dilihat teruja apabila dikatakan intim semula dengan bekas suaminya Joe DiMaggio dan menerima beberapa tawaran projek baru selain dipanggil semula membintangi filem Something's Got to Give.

Wartawan juga sangsi dengan laporan bunuh diri. Mereka sering menemui Monroe yang selalu ceria dan bersemangat. Pihak polis juga tidak menjumpai sebarang nota bunuh diri ketika mereka memeriksa kediaman pelakon itu.

Laporan bedah siasat juga amat mencurigakan kononnya Monroe meninggal dunia setelah memakan sejumlah pil tetapi tiada tanda ubat-ubatan itu sebenarnya wujud dalam perut pelakon itu. Timbalan pakar bedah siasat akhirnya mengaku bahawa dia menandatangani sijil kematian Monroe ketika 'berada di bawah tekanan'.

Banyak lagi sebab-sebab lain yang meyakinkan kematian Marilyn Monroe adalah disebabkan pembunuhan. Sepanjang dekad yang berikutnya, banyak teori konspirasi mengenai kematian selebriti itu timbul. Pada tahun 1982, Pejabat Peguam Los Angeles mengarahkan siasatan baru dibuka atas kematian Marilyn Monroe.

Laporan penyiasatan 1982 menyimpulkan bahawa bukti yang ada tidak menyokong sebarang teori jenayah. Namun, laporan itu juga mengakui bahawa siasatan yang dijalankan menimbulkan beberapa soalan yang tidak dapat dijawab.

Jika Marilyn Monroe mati akibat dibunuh, siapakah yang bertanggungjawab melakukannya? Walaupun terdapat pelbagai pendapat, ahli teori konspirasi bersetuju dengan satu perkara. Satu-satunya orang yang mempunyai kuasa dan sumber untuk menutup kematian bintang filem terbesar dunia adalah Presiden Amerika Syarikat Sendiri.

John F. Kennedy dan adiknya Robert F. Kennedy didakwa mempunyai hubungan sulit dengan Monroe. Perkara itu diberitahu sendiri oleh Monroe kepada teman rapat dan pakar psikiatrinya.

Mengikut beberapa teori, Kennedy bersaudara itu menjadi risau apabila Monroe semakin tidak stabil dan mungkin mendedahkan rahsia mereka. Oleh itu, pelakon itu perlu "didiamkan".

Ramai percaya pembunuhan itu dilakukan melalui suntikan barbiturat. Ia disokong oleh kekurangan pil yang terdapat dalam perut Monroe tetapi tinggi dengan bahan itu. Satu lagi adalah kesan lebam seakan-akan suntikan pada bahagian bawah badan pelakon itu.

Walaupun kes itu sudah berlaku selama hampir enam dekad, saksi-saksi dan bukti baru masih muncul sehingga hari ini.


Memahami Undang-Undang Dan Jenis Kes Fitnah di Mahkamah Malaysia

Apabila disebutkan perkataan 'fitnah', kebanyakan masyarakat Malaysia khasnya yang beragama Islam pasti terbayangkan dakwaan atau tuduhan yang dilakukan kepada seseorang, tanpa bukti berlandaskan kepada prinsip Islam itu sendiri.

Bagaimanapun dalam kerangka undang-undang dan peraturan negara kita, fitnah merupakan satu topik yang dititik beratkan serta mempunyai penjelasan yang agak mendalam bagi memperjelaskan pengertiannya.

Ramai sudah memahami fitnah daripada konteks agama Islam, jadi apa kata kita cuba memahami fitnah daripada segi konteks undang-undang negara kita pula kali ini.

Dalam konteks undang-undang Islam, fitnah mempunyai beberapa kategori berbeza serta seringkali dikaitkan dengan hukuman jenayah hudud, kerana kedua-duanya seiring.

Antara kategori fitnah adalah qazaf sama ada qazaf muhsan (menuduh orang berzina), sabb (mencela) atau qazaf tashhir yang merujuk perbuatan seseorang memalukan atau mengaibkan orang lain.

Kes-kes fitnah kerap kali menyelubungi politik negara kita melibatkan pemimpin-pemimpin tertinggi.

Antara kes fitnah yang popular adalah kes Tun Musa Hitam menyaman fitnah penulis buku S.H. Alattas ekoran penerbitan buku 'Siapa Lawan Siapa?' pada tahun 1991.

Satu lagi kes fitnah melibatkan Datuk Seri Anwar Ibrahim yang berulang kali turun naik mahkamah berdekad lamanya, dengan Datuk Seri Anwar Ibrahim menyifatkan segala dakwaan dan tuduhan ke atas beliau merupakan fitnah rekaan pihak tertentu.

Dalam konteks kedua-dua kes ini, kes mereka tidak dibicarakan di bawah mahkamah syariah tetapi sebaliknya dibicarakan di mahkamah sivil, walaupun fitnah dikatakan sebagai punca utama pertelingkahan timbul.

Dalam sistem undang-undang sivil kita, kes fitnah dikategorikan kepada dua kategori utama iaitu fitnah libel dan fitnah slander, dengan kedua-duanya mempunyai ciri-ciri kes yang berbeza.

Secara amnya kedua-dua kategori kes fitnah di mahkamah sivil boleh dibicarakan walaupun hanya berpandukan kepada bukti lisan saksi.

Ini bermakna sebarang bentuk fitnah yang dilakukan hanya secara oral dengan tujuan untuk memburukkan atau menjatuhkan reputasi seseorang, adalah layak untuk dibawa ke mahkamah.

Tidak ada syarat khas daripada pihak mahkamah dalam menentukan keperluan untuk fitnah berlaku secara fizikal atau digital, seperti dalam media cetak atau media elektronik misalnya - memadai sekadar pengakuan saksi bahawa aktiviti fitnah telah berlaku.

Perbezaan inilah yang akan menentukan bentuk perbicaraan yang akan dilakukan oleh pihak mahkamah.

Sekiranya sesuatu fitnah itu berlaku hanya dalam bentuk lisan/oral, kes itu dibicarakan sebagai kes fitnah slander. Sementara itu seandainya ada bukti fizikal atau digital menunjukkan fitnah berlaku, kes itu akan dibicarakan sebagai kes fitnah libel. ]

Daripada segi maknanya, 'libel' bererti sesuatu bentuk tulisan yang dibuat bagi memburukkan seseorang,= dengan niat tertentu.

Untuk memahami bagaimana mahkamah melihat sesuatu kes fitnah, pihak mahkamah perlulah mengetahui dengan jelas bahawa plaintif (pihak yang mengemukakan saman fitnah) adalah orang yang difitnah terlebih dahulu.

Sepanjang perbicaraan, antara faktor yang akan diambil kira hakim terhadap mana-mana kes fitnah adalah kesan fitnah kepada orang lain yang mendengar fitnah, bukan kesan fitnah kepada plaintif.

Ini bagi mengelakkan timbulnya rasa berat sebelah atau simpati pihak mahkamah terhadap plaintif, sehingga menjejaskan pengadilan yang bakal dibuat.

Sesuatu yang tidak ramai sedar - dalam kes fitnah, niat penyebar atau pemula fitnah serta matlamat dia melakukan fitnah tidak diambil kira dalam kes.

Mahkamah hanya bertanggungjawab untuk membuktikan sama ada fitnah benar-benar berlaku atau tidak, tanpa perlu mengambil kira tujuan sebenar pelaku melakukan perbuatannya.

Jadi secara kasar, kes-kes fitnah di mahkamah akan dilakukan dengan mengambil kira dakwaan fitnah terhadap plaintif, adakah fitnah tersebut merendahkan reputasi plaintif dan memberi kesan kepada masyarakat sehingga menjauhkan diri daripada plaintif.

Kembali kepada kategori fitnah libel dan fitnah slander. Apakah perbezaan kedua-dua kes ini selain daripada kaedah yang digunakan?

Dalam kes fitnah slander, oleh kerana fitnah berlaku dalam bentuk lisan - beban pembuktian telah berlakunya fitnah jatuh kepada plaintif. Jadi plaintif perlulah mempersiapkan saksi yang mengetahui dengan jelas apakah yang telah berlaku.

Selain itu, kes fitnah slander turut memerlukan plaintif membuktikan telah berlakunya kerugian atau kesulitan kepada dirinya, akibat daripada fitnah yang telah berlaku.

Bentuk kerugian yang perlu dibuktikan juga berbeza sama ada kerugian dalam bentuk kewangan atau kerugian dalam bentuk khas, iaitu kerugian yang tidak dapat diukur seperti kegagalan mendapatkan peluang pekerjaan atau disisihkan orang ramai.

Dalam kes fitnah libel, kenyataan atau bahan fitnah itu perlulah dipastikan ada disiarkan kepada pihak ketiga dan dibuktikan wujud dalam bahasa yang difahami pihak ketiga.

Sekiranya bahan bercetak itu hanya dihantarkan kepada orang yang difitnah, mahkamah tidak menganggap wujudnya asas untuk kes fitnah libel dimulakan.

Berbeza dengan kes fitnah slander yang memerlukan plaintif membuktikan wujudnya fitnah, mana-mana individu atau syarikat yang terlibat dalam penerbitan bahan yang dijadikan bukti fitnah libelakan atau boleh turut sama dipanggil terlibat dalam perbicaraan.

Penerbit, penjual dan juga penyelia perkhidmatan internet boleh diminta hadir ke mahkamah sebagai saksi dalam mana perbicaraan kes fitnah libel.


8 Fakta Boring Tentang Lemak Badan Manusia

Lemak selalu mendapat reputasi buruk di mana-mana sahaja di mana ia sering menjadi kritikan dan cubaan pengurangan lemak badan dilihat menjadi satu yang obsesif.

Tetapi lemak, yang secara rasminya dikenali sebagai tisu adipos, adalah bahagian penting dalam proses hormon dan metabolik anda.

Tisu adipos adalah tempat penyimpanan tenaga utama dan mempunyai peranan penting dalam pengawalan metabolisme serta pengeluaran insulin dalam tubuh anda.

Ia juga berfungsi untuk memanaskan badan kita. Memiliki terlalu banyak lemak boleh mencetuskan perkara yang buruk, tetapi terlalu sedikit juga boleh menimbulkan masalah.

iluminasi.com kongsikan 8 fakta penting tentang lemak badan yang ramai tak tahu.

Lemak pada badan anda bukan hanya satu lapisan yang lembut, ia sebenarnya merupakan organ dalam sistem endokrin.

Lemak merembeskan banyak hormon, sambil mengaktifkan atau menyahaktifkan lebih banyak lagi hormon lain.

Ia terdiri daripada adipocytes dan jenis sel lemak yang dipanggil pecahan stroma-vaskular, yang terdiri daripada faktor pertumbuhan (utusan yang digunakan oleh tubuh untuk memberi isyarat kepada sel-sel), dan juga sel-sel stem, sel darah, dan pelbagai jenis sel lain.

Menurut satu kajian Arkib Sains Perubatan, tisu adipose adalah "organ metabolik yang dinamik," yang tugas utamanya ialah menyimpan tenaga yang berlebihan.

Ia juga mensintesiskan "sejumlah sebatian aktif biologi yang mengawal homeostasis metabolik."

Dengan kata lain, ia mengawal imbangan tenaga badan anda dengan mengawal isyarat selera makan dari sistem saraf pusat dan aktiviti metabolik dalam tisu periferi.

Memakan terlalu banyak lemak boleh menyebabkan tindak balas keradangan dan gangguan metabolik yang boleh menyebabkan penyakit yang mana paling jelas adalah obesiti.

Tisu adipos putih menyimpan rizab tenaga badan dan sel-sel endokrin yang disebut di atas, yang berfungsi merembeskan hormon serta molekul penting.

Terdapat juga "depot adipos" di mana tisu adipos putih cenderung untuk terkumpul dengan lebih mudah, yang terletak di sekitar organ seperti jantung, paru-paru, dan buah pinggang.

Menurut sebuah kajian di Frontiers in Endocrinology, tisu adipos coklat biasanya ditemui pada bayi manusia yang baru lahir dan mamalia yang berhibernasi.

Fungsi utamanya adalah untuk menjana haba pemanasan bagi memanaskan badan. Dan untuk melakukannya, ia mengandungi lebih banyak mitokondria dan kapilari berbanding tisu adipos putih.

Para penyelidik tidak pasti sama ada lemak coklat ini wujud dalam tubuh orang dewasa, namun kajian baru-baru ini membuktikan ia wujud.

Lemak coklat dapat membantu mengawal penggunaan tenaga. Ini penting kerana ubat-ubatan yang mensasarkan lemak jenis ini boleh memberikan cara baru untuk mengubati masalah obesiti.

Jika anda kurus, pasti anda rasa anda tak akan menghidap penyakit kencing manis kan?

Walaupun diketahui dengan meluas bahawa obesiti (seseorang yang memiliki berat badan melebihi paras sihat) boleh membuatkan seseorang cenderung terhadap diabetes jenis 2, tetapi memiliki terlalu sedikit lemak juga boleh memberikan kesan yang sama.

Diabetes jenis 2 adalah sekumpulan penyakit di mana badan mempunyai keupayaan terjejas untuk menghasilkan atau bertindak balas terhadap insulin hormon.

Dan ternyata memilik terlalu sedikit lemak boleh menyebabkan ketidakseimbangan trigliserida dan kadar asid lemak bebas, yang menyebabkan berlakunya rintangan insulin.

Tisu adipose juga merembeskan "hormon yang membuatkan sel-sel kanser berkembang lebih cepat. Malah, apabila tisu adipos mengembang, ia juga membolehkan lebih banyak sel-sel imun memasuki tisu tersebut.

Menurut satu kajian di Frontiers in Physiology, sel-sel imun B dan T ini merembeskan molekul pro-radang seperti adipokin [PDF] (peptida yang meingisyaratkan organ-organ lain) dan sitokin, yang mewujudkan persekitaran mikro yang sempurna untuk pertumbuhan tumor.

Tahukah anda bahawa pemindahan lemak adalah dibenarkan, jadi secara teknikalnya anda boleh memindahkan melalui pembedahan dari satu bahagian badan ke bahagian lain tanpa berlaku kemudaratan, untuk tujuan kecantikan.

Pemindahan lemak ini boleh menambahkan lemak pada bahagian badan yang sebelumnya rata.

Namun, ia bukan sahaja boleh menyebabkan kesan sampingan pembedahan seperti bengkak, lebam, dan pemulihan selama beberapa minggu, tetapi juga boleh beberapa minggu masa pemulihan, anda boleh tumbuh ketulan.

Diet kurang lemak dan gula adalah yang paling biasa dilakukan oleh seseorang yang ingin mengurangkan lemak badan. Namun, dengan berdiet, jumlah sel-sel lemak yang anda miliki tidak akan berkurangan.

Jumlah sel lemak dalam badan kita boleh bertambah, tetapi apabila struktur selular telah berkembang, ia tidak akan pernah hilang.

Dengan berdiet, struktur selular ini hanya akan menjadi kecil. Setiap daripada kita memiliki di antara 10 bilion hingga 30 bilion sel lemak dalam badan kita.

Golongan yang mempunyai masalah obesiti boleh memiliki sehingga 100 bilion sel lemak.


Kisah Pengintip Israel Yang Hampir Menjadi Presiden Syria - Eli Cohen

Sekiranya anda melanggan akaun Netflix, ada sebuah drama bersiri menarik bertajuk "The Spy" yang sangat direkomendasi untuk ditonton. Drama ini mempunyai 6 siri dan mula ditayangkan secara rasmi pada 6 September 2019.

Apa yang menjadikan drama bersiri arahan Gideon Raff ini menarik adalah ianya berdasarkan kisah benar seorang pengintip profilik tahun 60-an dari Israel bernama Eli Cohen. Dengan pengaruh, kekayaan dan kedudukannya ketika itu ada pihak yang beranggapan lelaki ini berpotensi menjadi Presiden Syria pada ketika itu sebelum akhirnya ditangkap.

Eli Cohen atau nama panjangnya Eliyahu Ben-Shaul Cohen lahir dari sebuah keluarga 8 orang  di kawasan pesisir pantai Alexandria, Mesir pada tahun 1924. Dia menerima pendidikan awalnya di sekolah komuniti Yahudi.

Selepas tamat pengajian, Eli Cohen menyambung pengajian di University of Alexandria dalam bidang kejuruteraan elektrikal. Eli Cohen menganggap dirinya seorang pencinta negaranya dan pernah menganjurkan protes pendudukan British di Mesir.

Sebagai seorang yang berbangsa Yahudi, Eli Cohen mendapat telunjuk ajar daripada ketua Rabbi di Alexandria dan mula terlibat secara langsung dengan pergerakan Zionis. Apabila Israel "mengisytiharkan" kemerdekaan mereka pada tahun 1949, keluarganya telah berpindah ke kawasan yang didakwa sebahagian daripada wilayah penguasaan Israel itu.

Walau bagaimanapun, Eli Cohen kekal di  Mesir untuk menamatkan pengajiannya dan terlibat dengan penganjuran pergerakan Yahudi dan Zionis. Ketika kerajaan Mesir telah melancarkan gerakan anti-Zionis pada tahun 1951, Eli Cohen dan rakan-rakannya telah ditahan dan disoal-selidik kerana perkaitannya dengan pergerakan Zionis.

Kebanyakan mereka yang ditahan telah dipenjarakan dan dikenakan hukuman bunuh. Walau bagaimanapun, atas alasan ketiadaan bukti yang kukuh untuk mengaitkannya dengan pergerakan itu, dia telah dibebaskan. Tidak lama selepas peristiwa Krisis Suez pada  Oktober 1956, Eli Cohen dan beribu-ribu rakyat Mseir berbangsa Yahudi telah dihantar keluar ke kawasan yang dikenali sebagai Israel itu.

Eli Cohen tiba di Israel pada 8 Februari 1957. Tidak lama kemudian, pihak tentera Israel telah menyiasat latarbelakangnya dan memintanya untuk menulis sebuah biografi mengenai dirinya.

Dalam tulisannya sepanjang 8 muka surat itu, Eli Cohen menyatakan dia mahir bertutur dalam pelbagai bahasa antaranya Arab, French, Inggeris, Itali dan Hebrew. Dia juga mendakwa mahir bertutur menggunakan dialek tempatan di negara Mesir, Syria dan Lebanon.

Di bahagian penutup tulisan biografinya itu, dia turut menyatakan kesudiannya dihantar ke mana-mana negara Arab untuk berkhidmat menjalankan aktiviti pengintipan bagi pihak Israel.

Pihak Israel melihat penyatuan Mesir dan Syria ke dalam Kesatuan Republik Arab sebagai sebuah ancaman yang serius. Pihak Israel memerlukan khidmat pakar bagi menyelinap masuk ke pasukan musuh dan menyampaikan sebarang maklumat mengenai kemungkinan melancarkan serangan bagi menggagalkan usaha ini.

Kesudian Eli Cohen dan kemahirannya bertutur dalam banyak bahasa dan dialek tempatan menjadikannya calon yang layak bagi kerja-kerja pengintipan tahap tinggi seperti ini.

Eli Cohen bersama dengan Jeneral Aiman Hafiz, ketua tentera Syria yang kemudiannya menjadi Presiden negara itu setelah rampasan kuasa

Dalam misi awalnya sebagai seorang pengintip, Eli Cohen telah dihantar ke Argentina dan menyamar sebagai seorang usahawan berjaya dari Syria. Dia menghabiskan masa kira-kira 8 bulan disini dan menggunakan identiti diri sebagai 'Kamel Amin Thaabet' dan mengaku dirinya sebagai seorang rakyat Syria yang mewarisi perniagaan tekstil saudaranya yang berbangsa Yahudi di Argentina

Misinya disini adalah untuk menyusup masuk ke dalam kalangan diaspora Arab iaitu orang Yahudi yang tinggal di luar Israel dan membina pengaruhnya sebagai orang yang boleh dipercayai. Oleh itu, Eli Cohen sering menghadiri majlis-majlis keramaian yang diadakan oleh komuniti ini.

Untuk menonjolkan dirinya, Eli Cohen seringkali memakai pakaian berjenama dan sering membelanjakan wangnya dengan berbelanja mewah. Usaha ini nampaknya berhasil apabila dia berjaya membina hubungan rapat dengan golongan elit  diaspora Syria di Argentina.

Daripada golongan inilah, dia diperkenalkan dengan individu-individu penting di Syria. Antara individu penting yang telah diperkenalkan kepadanya adalah ketua Mundo Arabe, akhbar popular Latin Amerika dalam kalangan komuniti Arab.

Daripada kenalan disini, dia diperkenalkan pula kepada pihak Kedutaan Syria di Buemos Aires. Ketika inilah, dia berpeluang untuk bertemu dengan Jeneral AIman Hafiz, ketua kontinjen askar Syria di Argentina dan merupakan calon Presiden Republik Syria.

Eli Cohen berhijrah ke Syria pada tahun 1962. Ketika inilah hubungan baik dengan orang-orang Syria berpengaruh telah dimanfaatkan untuk kepentingan dirinya sendiri. Salah seorangnya adalah Jeneral AIman Hafiz sendiri yang telah diangkat sebagai Presiden dalam satu rampasan kuasa oleh pihak tentera pada tahun 1963.

Jeneral Aiman Hafiz menganggap 'Kamel Amin Thaabet' yang dikenalinya itu sebagai seorang yang bijak dan sangat sayangkan negaranya (dalam hal ini, Syria) dan percaya dia sanggup membelanjakan kekayaannya untuk negara Syria.

Kedudukan tinggi Jeneral Aiman Hafiz ini seterusnya memudahkan Eli Cohen menyusup masuk dan mendapatkan maklumat-maklumat sulit daripada pelbagai kementerian di Syria antaranya Kementerian Pertahanan, Kementerian Ekonomi, Kementerian Informasi, Bank Negara dan banyak lagi.

Dengan akses mudahnya kepada maklumat-maklumat sangat sulit ini, dia kemudiannya telah menyalurkannya kepada pihak Israel untuk membuat tindakan selanjutnya.

Gambar tentera Israel di kawasan Sinai, Mesir ketika peperangan selama 6 hari dengan Mesir pada Jun 1967

Antara kejayaan terbesar Eli Cohen adalah maklumat mengenai kerjasama askar Syria dan Iraq, maklumat mengenai bekalan senjata ke Syria oleh pihak Soviet, kedudukan rahsia artileri dan kubu tentera Syria dan banyak lagi.

Eli Cohen juga telah mendapat maklumat mengenai rancangan Syria untuk mengalihkan saliran sungai Jordan daripada Israel yang merupakan salah satu sumber utama bekalan air bersih di Israel. Selain data, Eli Cohen juga kerap menghantar imej dan peta ketenteraan kepada pihak tertentu di Tel Aviv.

Eli Cohen merupakan individu penting yang membawa kejayaan Israel dalam peperangan selama 6 hari yang berlangsung antara 5 hingga 10 Jun 1967. Dalam peperangan ini, tentera Israel telah melancarkan serangan udara ke atas Mesir yang telah melumpuhkan pasukan tentera udara Mesir.

Serangan ini juga telah mencetuskan serangan antara kedua buah negara sebelum negara Syria, Jodan, iraq dan Lebanon turut terpalit sama dalam kancah peperangan ini beberapa hari kemudian. Dengan segala maklumat sulit yang didedahkan oleh pengintip licik ini, Israel dikatakan menang mudah dalam peperangan ini.

Peperangan ini berakhir dengan Israel berjaya menguasai Tebing Barat dan Gaza Strip dan beberapa kawasan penting lain.

Sepandai-pandai tupai melompat, akhirnya jatuh ke tanah juga. Begitu jugalah nasib yang telah menimpa Eli Cohen. Dia telah ditangkap oleh pasukan penyiasat Syria di apartment mewah miliknya pada Januari 1965. Satu bulan kemudian, Eli Cohen telah dibicarakan sebelum dikenakan hukuman gantung sampai mati.

Terdapat beberapa faktor yang telah membawa kepada penangkapannya. Pertamanya, pihak kedutaan India di Damascus pernah mengadu mereka seringkali mengalami gangguan komunikasi radio dengan New Delhi.

Perkara ini telah membawa penyiasatan dengan menggunakan sistem radio dari Soviet yang telah menemukan lokasi gangguan tersebut. Eli Cohen yang tidak mengetahui akan perkara itu telah ditangkap di rumahnya ketika sedang menghantar maklumat sulit kepada pihak Israel.

Pasukan penyiasat dari Mesir juga telah mengenalpasti muka Cohen dalam sekeping gambar perjumpaan antara pihak tertinggi Syria dan Mesir di Golan Height. Mereka kemudian telah mengenalpasti Eli Cohen sebagai seorang pengintip dari Israel.


Utopia Hidup Mewah Dengan Mudah Generasi Milenial Sudah Hampir Penghujungnya

Beberapa minggu lepas, aku bertemu beberapa orang kawan di New York dan berjanji untuk bertemu di sebuah restoran, yang ditempah menggunakan aplikasi 'Seated.' Melalui aplikasi itu, sebarang tempahan akan diberikan ganjaran yang agak lumayan nilainya - bagi kami ketika itu, selepas pesanan dibuat kami diberikan mata ganjaran bernilai $30 yang boleh digunakan di banyak kedai atau jenama lain.

Aku tiada masalah dengan sistem ganjaran seperti itu, namun tidakkah layak dikatakan ganjarannya terlalu pemurah? Memberikan orang lain ganjaran hanya semata-mata kita ke restoran tidak berbunyi seperti satu bentuk perniagaan sebenar. Bunyinya lebih mirip kepada satu plot bagaimana nak menabur duit sebanyak dan secepat mungkin.

Aku tanyakan pada kawan aku - apa logik disebalik semua ganjaran ini? Kenapa kita diberikan ganjaran hanya kerana kita menggunakan aplikasi itu? Yang lebih mengelirukan - berapa lama semua ini, khasnya model perniagaan seperti ini mampu bertahan?

Sekitar satu dekad lalu, beberapa syarikat berstatus 'pemula' atau 'start-up' bangkit, menjanjikan kepada kita perubahan kepada bagaimana kita bekerja, beriadah, makan, membeli belah, memasak, memandu, berjalan dan ada juga yang berjanji mengubah bagaimana kita tidur.

Perubahan yang dijanjikan menjadi sangat berpengaruh sehinggakan muncul 'start-up' baru bak cendawan lepas hujan yang menjadikan agenda perubahan corak hidup ini sebagai acuan perniagaan, menyebabkan lambakan syarikat start-up di Silicon Valley yang mahu 'meng-Uber kan kehidupan.'

Malangnya, jalan ceritanya sama. Janji melampau, tetapi keuntungan perniagaan mereka tidak kelihatan. Tidak diketahui kenapa syarikat-syarikat start-up ini merasakan mereka mampu menunggang fantasi menjanjikan sesuatu yang tinggi kosnya dengan meminimakan kos operasi syarikat.

Majoriti syarikat start-up yang masih beroperasi di Amerika Syarikat seperti Uber, WeWork, DoorDash, Lyft dan sebagainya dilaporkan akan menanggung kerugian lebih $14 billion tahun ini sahaja. Banyak syarikat start-up yang ada juga walaupun sudah beroperasi beberapa tahun, tidak pernah sekalipun mencatatkan keuntungan. Nilai syarikat mereka juga didapati jatuh sehingga 50 peratus.

Kenapa ini berlaku? Ini kerana kebanyakan syarikat start-up cuba memaksimakan pertumbuhan pengguna dengan merendahkan harga seterusnya memberikan subsidi pada pengguna mereka. Dengan setiap penggunaan Uber misalnya, pengguna mendapat harga yang tak masuk akal tanpa perlu memikirkan kesannya pada syarikat itu sendiri. Inilah apa yang ditermakan sebagai 'Subsidi Hidup Generasi Milenial.'

Berikutan situasi ini, kebanyakan pendana yang sebelum ini menyokong penuh idea syarikat start-up mula berubah pandangan, kesan akibat ketiadaan keuntungan serta kos yang tinggi dikeluarkan hanya untuk mengekalkan 'corak gaya hidup' yang dijaja pada pelanggan.

Semakin banyak pihak pemegang kapital serta pengasas syarikat start-up mula kembali kepada ideologi lama - keuntungan sangat penting. Atas sebab itulah pengguna-pengguna aplikasi 'corak hidup moden' ini perlu bersedia dengan kenaikan harga yang diramalkan akan berlaku mendadak.

Memang sukar untuk menerima realiti bahawa syarikat start-up lebih banyak mengeluarkan duit daripada menerimanya. Ini kerana tidak ramai sedar bahawa tawaran dan ganjaran yang ditawarkan mereka, sebenarnya tidak berpadanan dengan harga yang kita bayar. Terlalu rendah!

Sebagai contoh - sebuah syarikat start-up menawarkan langganan pembekalan kepada pelanggan mereka bahan-bahan masakan, siap dengan video cara memasaknya dengan harga $100 sebulan untuk empat kali penghantaran. Murah kan? Jadi pelanggan menggunakan perkhidmatan itu selama 3 ke 4 bulan, sebelum merasa yakin mereka boleh melakukannya sendiri.

Jadi pada bulan kelima, pelanggan membatalkan langganan itu. Ini bermakna nilai yang telah pelanggan itu keluarkan pada syarikat itu adalah $400 untuk empat bulan. Ini bermakna syarikat tersebut perlu menggantikan pelanggan yang telah berhenti dengan pelanggan baru bukan?

Untuk mendapatkan pelanggan baru, kosnya sudah pastilah tinggi. Katakanlah untuk mendapatkan 100 orang pelanggan baru, syarikat itu perlu membelanjakan $50,000 untuk tujuan pengiklanan. Jadi secara purata mereka perlu mengeluarkan $500 seorang hanya untuk menggantikan seorang pelanggan, yang berbelanja hanya $400 pada syarikat tersebut.

Inilah yang berlaku pada salah sebuah start-up di Amerika Syarikat bernama 'Blue Apron.' Secara puratanya menurut Blue Apron, kos bayaran yang mereka terima untuk setiap seorang pelanggan hanya $460 sementara kos untuk mendapatkan seorang pelanggan baru adalah $400.

Dari luar, Blue Apron kelihatan seperti sebuah syarikat yang gah namun sekiranya diteliti dengan betul, model perniagaan mereka sebenarnya adalah sistem duo-subsidi di mana mereka akan mensubsidikan harga makanan dalam usaha untuk mengekalkan harga yang murah dan yang kedua, mensubsidikan pihak pengiklanan walaupun pulangan pengiklanan pada mereka tidak menepati sasaran jumlah pelanggan yang diharapkan.

Disebabkan model perniagaan itu, tidak lama selepas di-IPO-kan, nilai syarikat tersebut jatuh 95 peratus daripada harga bukaan asal.

Kisah sama turut berulang pada banyak syarikat start-up lain. WeWork yang menyediakan sewaan pejabat secara mudah rugi $1 billion setahun. Lyft dan Uber yang merevolusikan industri sewa kereta bakal kerugian $8 billion tahun ini, kerana kedua-dua syarikat lebih banyak membelanjakan dana untuk menarik minat pelanggan baru melalui potongan diskaun, promosi serta kredit percuma pada pengguna.

Diramalkan beberapa tahun akan datang, sistem subsidi yang dirajai syarikat start-up selama lebih sedekad ini akan kembali terhempas ke bumi. Harga akan perlu dinaikkan. Generasi milenial yang selama ini hidup mewah atas bantuan subsidi aplikasi-aplikasi yang menawarkan pelbagai ganjaran, perlu belajar bahawa setiap perkara ada harga yang patut ditetapkan.

Artikel ini adalah terjemahan dan olahan semula artikel The Millennial Urban Lifestyle Is About to Get More Expensive terbitan The Atlantic pada 15 Oktober 2019.


10 Pemain Bola Dikaitkan Dengan Sumpahan Muka Depan FIFA

Menjadi paparan muka depan permainan video FIFA adalah penghormatan besar bagi seorang pemain bola sepak dalam kerjayanya selain anugerah Ballon d'Or. Sebelum ini, pemain-pemain terkenal seperti Lionel Messi, Christiano Ronaldo dan Ronaldinho terpilih untuk penghormatan ini.

Namun, satu misteri dikatakan telah menyelubungi pemain-pemain bola sepak yang pernah menjadi paparan muka depan FIFA. Pelbagai nasib buruk menimpa mereka sehingga ia dinamakan 'Sumpahan muka hadapan FIFA'. Berikut adalah senarai beberapa pemain yang mengalami nasib malang akibat "sumpahan" ini.

Adalah tidak mengejutkan apabila pemain England yang sedang melonjak naik, David Beckham, dipilih menjadi paparan muka depan FIFA edisi Piala Dunia. Namun, pemain perancang Manchester United itu bakal mengalami pengalaman pahit dalam hidupnya.

Ketika England bertemu Argentina dalam perlawanan 16 pasukan terakhir, Beckham membalas kekasaran yang dilakukan oleh Diego Simeone sehingga dilayangkan kad merah. Akibat insiden itu, Beckham dibenci selama bertahun-tahun lamanya. Malah, patung mainan menyerupainya dibakar peminat dan dianggap sebagai punca kekalahan England pada Piala Dunia 1998.

Liga Perdana Inggeris 1998/99 bukanlah musim terburuk Bergkamp apabila Arsenal bersaing sengit sehingga perlawanan terakhir dengan juara liga, Manchester United, dengan perbezaan 1 mata sahaja.

Namun, nasib malang Bergkamp bermula apabila dia tersasar sepakan penalti pada perlawanan Separuh Akhir Piala FA menentang Manchester United yang menyaksikan Ryan Giggs menjaringkan gol kemenangan. Ia adalah penalti terakhir yang diambil Bergkamp dalam kerjayanya.

Agak mengejutkan apabila Morientes disertakan sebagai paparan muda depan FIFA 2005 bersama-sama Patrick Vieira dan Andriy Shevchenko. Namun, kempen 2004/05 merupakan musim suam-suam kuku bagi pemain kelahiran Sepanyol itu.

Apabila penyerang Liverpool, Michael Owen, berhijrah ke Real Madrid pada tahun itu, Morientes telah dipinjamkan ke Liverpool sebagai sebahagian daripada perjanjian. Malangnya, dia hanya menjaringkan enam gol dalam 36 perlawanan musim itu. Ia bukanlah kualiti untuk menjadi pemain muka depan FIFA.

Semua berjalan dengan lancar untuk Rooney pada musim 2005/06. Walaupun Chelsea menjadi juara Liga Perdana Inggeris pada tahun itu, Rooney berjaya memenangi pingat pertamanya sebagai pemain Man United ketika mereka menang Piala Liga.

Apabila Paulo Ferreira mematahkan tulang pada jari kakinya pada April 2006, segalanya tidak sama lagi. Walaupun dia berjaya pulih sebelum Piala Dunia 2006 tetapi gagal mempamerkan aksi yang sama dan tidak berjaya menjaringkan sebarang gol. Rooney turut dilayangkan kad merah ketika menentang Portugal kerana mengasari Ricardo Cavalho.

Pada mulanya, Theo Walcott dilihat sebagai bakat besar dalam dunia bola sepak. Dia mula membuat kejutan apabila disenaraikan menyertai pasukan England di bawah kelolaan Sven-Goran Eriksson pada Piala Dunia 2006.

Namun, semuanya tidak seperti yang diharapkan. Penampilan Walcott pada muka depan FIFA 2010 berakhir dengan kekecewaan apabila dia tidak disenaraikan dalam pasukan England dalam Piala Dunia 2010 di Afrika Selatan.

Pemain tengah Brazil ini begitu cemerlang dan digeruni pihak lawan ketika menyarung jersi AC Milan. Namun, kempennya bersama Real Madrid pada tahun 2010/11 amat mengecewakan. Dia hanya beraksi dalam 14 perlawanan liga sahaja.

Kecederaan demi kecederaan yang dialaminya membantutkan usahanya untuk serasi bersama Real Madrid. Tidak lama selepas itu Kaka dijual semula kepada AC Milan dan pembeliannya merupakan satu kerugian besar buat kelab gergasi Sepanyol itu.

Jack Wilshere adalah bakat muda England yang mempunyai harapan besar untuk bersinar. Dia merupakan pemain Arsenal paling muda diturunkan untuk permainan liga. Malah, dia turut dianugerahkan Pemain Muda Terbaik PFA tahun 2011.

Namun, sumpahan ke atasnya bermula apabila dia menjadi pemain muka depan untuk FIFA 2012 bersama Wayne Rooney. Pada tahun itu, Wilshere mengalami kecederaan sehingga dia tidak diturunkan walau satu perlawanan liga sepanjang musim 2011/2012.

Eden Hazard adalah pemain yang sangat mengagumkan semasa liga musim 2014/15 bersama Chelsea. Dia berjaya meraih anugerah Pemain Terbaik Musim apabila Chelsea dinobatkan sebagai Juara Liga.

Namun, musim 2015/16 menyaksikan pemain Belgium itu bergelut dengan masalah prestasi. Dia gagal menjaringkan sebarang gol selama 30 perlawanan. Dia akhirnya berjaya menjaringkan satu gol ketika menentang kelab liga bawahan dalam Piala FA tetapi gagal menjaringkan sebarang gol liga sehingga April 2017. Pada musim berikutnya barulah Hazard kembali pada prestasi terbaiknya.

Semua orang terkejut apabila Jordan Henderson diumumkan sebagai pemain yang akan menjadi muka hadapan FIFA 16 bersama-sama Lionel Messi melalui undian.

Namun, Henderson juga terkena sumpahan muka hadapan FIFA apabila dia cedera sebelum England berlepas ke Perancis untuk bersaing dalam pertandingan Euro 2016. Dia berjaya pulih dan sempat bermain satu perlawanan sahaja sebelum England tersingkir akibat kalah kepada Iceland.

Penyerang Borussia Dortmund ini tidak dinafikan sebagai pemain yang handal dan sangat popular di kalangan peminat bola sepak di seluruh dunia. Namun, ini tidak bermakna dia tidak akan dihantui sumpahan muka hadapan FIFA.

Malang menimpa Reus sejurus selepas dia diundi sebagai muka hadapan untuk FIFA 2017. Dia hanya bermain 24 perlawanan sahaja sebelum lututnya sekali lagi cedera, mengakibatkan dia direhatkan selama hampir lapan bulan lamanya.

Walaupun Christiano Ronaldo berjaya memecahkan sumpahan ini apabila menjadi paparan muka depan FIFA 18 dan FIFA 19 tanpa sebarang nasib malang, sumpahan ini dijangka kembali menghantui semula apabila Eden Hazard dipilih menjadi pemain muka hadapan FIFA 2020.

Hazard belum lagi menunjukkan prestasi sebenar sejak berpindah ke Real Madrid dari Chelsea.


Benarkah Burung Cenderawasih Langsung Tidak Jejak Tanah?

Sama seperti haiwan lain, secara umummnya seekor burung juga perlu berehat dan tidur. Oleh itu, setelah beberapa ketika terbang diudara, maka burung tersebut perlu turun ke atas tanah atau hinggap di atas dahan pokok untuk melepaskan lelah dan tidur.

Segelintir daripada kita pasti perlu mendengar mengenai burung Cenderawasih. Malah, ada yang mendakwa burung ini berasal dari kayangan kerana kecantikannya dan keunikannya. Apabila mati, bangkainya tidak akan jatuh ke bumi.

Selain itu, ada juga pihak yang mengatakan burung ini sangat sukar ditemui kerana burung ini tidak perlu hinggap di atas bumi dan sentiasa terbang di kawasan yang sangat tinggi. Sejauh benarkah dakwaan ini atau adakah ianya sekadar mitos yang telah lama berlegar-legar dalam kalangan masyarakat kita?

Ternyata apa yang kita sering dengar mengenai haiwan yang sangat cantik ini hanyalah sekadar mitos yang diperturunkan dari generasi ke generasi. Realitinya, burung ini sememangnya boleh ditemui di kawasan tertentu di atas muka bumi ini. Malah, orang Barat dahulu sering menggunakan bulunya sebagai perhiasan di topi.

Burung Cenderawasih juga dikenali sebagai "Bird of Paradise" dalam kalangan orang Barat. Burung ini berasal daripada keluarga Paradisaeidae dan terdapat 43 spesis burung ini dimana majoritinya berada di Papua, Indonesia.

Burung ini dapat dikenalpasti dengan warna yang sangat unik pada bulunya dan kebiasaannya mempunyai ekor yang panjang. Sebagian besar burung ini hanya terhad kepada habitat hutan hujan tropika yang padat. Makanan utamanya adalah buah-buahan dan arthropod.

Berbalik kepada soalan mitos di atas, daripada manakah asal-usul mitos yang tersebar luas mengenai burung Cenderawasih ini? Terdapat beberapa sumber popular bagaimana mitos ini boleh tersebar dari mulut ke mulut mengenai burung ini.

Kisah mengenai burung ini telah dimuatkan dalam sebuah kitab kuno yang bertajuk  Hikayat Tajul Muluk. Dalam kitab ini, ada dinyatakan bahawa burung Cenderawasih ini asalnya dari kayangan dan amat jarang ditemui oleh manusia kerana ia tiada ditemui.

Menurut penulis kitab ini juga, burung ini terbang tinggi di angkasa dan jika terbang rendah ke bumi, itu bermakna hayat burung ini sudah hampir ke penghujung kerana ia akan mati sebaik menjejakkan kaki ke tanah. Bangkainya juga didakwa tidak mereput kerana burung ini dikatakan hanya memakan embun.

Penulisnya turut menambah bahawa burung ini menghasilkan bau wangian yang sangat mengasyikkan dan sukar digambarkan. Malah, setiap inci tubuhnya juga mempunyai manfaat tertentu.

Selain kitab kuno Hikayat Tajul Muluk, kisah mengenai burung ini juga dimuatkan dalam kitab Sahibul Hikayat. Dalam kitab ini, dikatakan bahawa bulu burung ini tersangat berharga dan apabila gugur ke bumi, ia akan bertukar menjadi batu permata yang sangat berharga.

Bulunya juga didakwa mempunyai kuasa kepada si pemakainya. Sekiranya seseorang memakai bulu burung ini di kepala, ianya akan memberi kuasa penunduk dan pengasih kepada sekalian manusia. Ternyata dakwaan-dakwaan seperti ini tidak masuk akal sama sekali dan bagi orang Islam ianya sudah pasti akan merosakkan akidah.

Penjelajah Barat yang datang ke kawasan yang kini dikenali sebagai Papua juga percaya bahawa burung ini bergantung hidup pada embun dan nektar pada bunga. Mereka percaya bahawa burung ini juga tidak berkaki menyebabkan burung ini diberi nama saintifik apoda yang bermaksud "tanpa kaki".

Pada awal 1900-an, bulu burung cenderawasih ini biasanya digunakan sebagai perhiasan bagi topi yang dipakai oleh golongan bangsawan. Disebabkan permintaan yang tinggi dan harganya yang mahal, ramai orang Barat pada ketika itu menyeludup keluar bulu burung ini keluar dari Papua New Guinea.

Antara spesimen burung ini yang terawal adalah hadiah daripada penduduk Papua New Guinea pada ketika itu kepada Raja di Sepanyol pada tahun 1522. "Hadiah" burung yang diberikan itu diberikan tanpa kaki dan bulu, menguatkan lagi pendapat bahawa burung ini sangat istimewa.

Realitinya, kedua-dua bahagian burung ini telah diambil terlebih dahulu untuk diperdagangkan. Walaupun segelintir penjelajah Barat yang datang ke Papua New Guinea sudah mengetahui akan fakta sebenar mengenai burung ini, mitos yang mengatakan burung ini datang dari syurga sengaja tidak diperbetulkan bagi memastikan mereka dapat terus menjual bulu burung ini pada harga yang sangat mahal.

Disebabkana aktiviti perburuan secara haram ini, maka sesetengah spesis ini dikatakan semakin diancam kepupusan sehingga memaksa pihak pemerintah tempatan untuk mengharamkan aktiviti pemburuan burung ini.

Tamat sudah penjelasan mitos mengenai burung Cenderawasih yang dikatakan datang dari syurga dan tidak pernah jejak di atas tanah. Namun, adakah wujud burung yang benar-benar tidak jejak ke tanah?

Jawapannya, tidak benar. Namun, sekumpulan saintis baru-baru ini telah membuat penemuan mengenai keunikan burung Alpine Swift yang mampu terbang di udara tanpa henti selama 6 hingga 10 bulan lamanya. Bagaimanakah perkara ini boleh berlaku?

Para saintis membuat teori bahawa burung ini berkemungkinan mempunyai 2 bahagian otak sama seperti dolfin dimana apabila 1 bahagian berehat, satu bahagian otak lagi akan berada dalam keadaan sedar. Kedua-dua bahagian otak ini akan berada dalam keadaan berjaga-jaga secara alternatif.


Derma Tahi Boleh Berikan Pendapatan Yang Sangat Lumayan

Patinya anda pernah mendengar tentang derma tulang sumsum, sperma, darah dan juga susu ibu, kan?

Kini sudah tiba masanya untuk memasukkan najis tahi dalam kumpulan ini bagi membolehkan mereka yang tidak mementingkan diri untuk mendermanya.

Walaupun kedengarannya terlalu jijik, ia adalah amalan yang benar-benar dilakukan yang dikreditkan dengan menyelamatkan banyak nyawa.

Dikenali dalam kalangan perubatan sebagai transplan mikrobiota fecal (FMT), pemindahan tahi adalah rawatan yang agak baru untuk jangkitan Clostridium difficile (C. diff) yang berpotensi untuk meragut nyawa.

C. diff adalah dicirikan oleh cirit-birit yang berterusan yang biasanya muncul selepas seseorang telah mengambil antibiotik untuk jangkitan lain yang tidak berkaitan lain.

Ia juga merupakan jangkitan yang paling biasa dijangkiti di hospital dan sangat mahal untuk dirawat.

Pusat Kawalan dan Pencegahan Penyakit (CDC) mengeluarkan data pada tahun 2015 bahawa hampir setengah juta orang di Amerika Syarikat sahaja didiagnos dengan C. diff hanya dalam tempoh setahun.

Daripada jumlah tersebut, kira-kira 29,000 orang meninggal dunia dalam tempoh 30 hari selepas diagnosis, lebih 80% daripada mereka berusia 65 tahun dan ke atas.

Kebanyakan daripada pesakit ini tidak mampu untuk melawan jangkitan dengan terapi antibiotik yang standard sahaja, jadi pemindahan tahi (FMT) boleh menjadi cara terakhir yang efektif.

FMT telah menyelamatkan nyawa dan sedang mengubah standard penjagaan bagi pesakit C. diff, mengurangkan kematian secara keseluruhan dan bagi kebanyakan pesakit, memulihkan kesihatan mereka selepas berbulan-bulan mengalami penyakit serius.

Apabila rawatan antibiotik standard gagal berfungsi, FMT telah terbukti menyembuhkan jangkitan 90% setiap kali.

Tujuan FMT adalah untuk memperkenalkan bakteria usus dari penderma yang sihat ke dalam saluran gastrointestinal seseorang yang mengidap penyakit.

Prosedur ini boleh dilakukan dalam beberapa cara yang berbeza, tetapi yang paling biasa adalah cecair saline dan tahi penderma disalurkan melalui kolonoskopi.

Minat terhadap menderma tahi benar-benar meningkat pada tahun 2012 disebabkan oleh bukti yang semakin meningkat mengenai kesan positif FMT pada pesakit C. diff.

Sebelum penubuhan bank tahi iaitu OpenBiome, adalah sukar untuk para doktor melakukan FMT. Ini adalah kerana proses penyaringan penderma yang sihat dan memproses najis yang diderma adalah mahal dan rumit.

Bank tahi memudahkan proses di mana masa dan kos yang diperlukan untuk mengenal pasti, menyaring dan memproses bahan oleh doktor kini boleh ditumpukan kepada pesakit.

Penderma tahi di OpenBiome yang berpotensi menjalani ujian yang ketat untuk memastikan sampel mereka selamat.

Penderma OpenBiome terdiri daripada individu yang sangat sihat berusia 18 hingga 50 tahun yang boleh mendermakan secara berkala dan di lokasi sumbangan iaitu Boston untuk sekurang-kurangnya 60 hari.

Sebaik sahaja terdapat kekosongan, penderma yang berpotensi datang untuk temubual klinikal, serta pemeriksaan darah dan najis.

Kurang daripada 3% pemohon sahaja yang layak sebagai penderma yang sesuai, menjadikan mereka ini sebagai kumpulan yang sangat elit.

Penderma yang berkelayakan dibayar Rm160 bagi setiap kali sumbangan tahi. Mereka mendermakan tahi sekerap yang mungkin untuk tempoh 60 hari.

Dan selepas 60 hari, mereka akan melalui proses pemeriksaan penuh sekali lagi. Hanya selepas mereka ini melepasi pemeriksaan kedua, barulah tahi yang didermakan sebelumnya dibekalkan untuk rawatan.

Penderma mesti sihat sepenuhnya setiap kali menyumbang, bermakna mereka tidak boleh dijangkiti apa-apa jenis jangkitan atau mengambil sebarang antibiotik.

Tahi yang diderma juga perlu ditimbang dengan berat minimum 55 gram, yang mana jumlah yang diperlukan untuk satu rawatan FMT dan semua sumbangan menjalani pemeriksaan teknikal.

OpenBiome dipercayai satu-satunya bank najis awam yang dibuka di Amerika Syarikat, jadi mereka yang berminat untuk menjadi penderma mestilah orang tempatan untuk mengambil bahagian.

Keperluan untuk derma najis ini mungkin akan berkembang kerana FMT juga sedang disiasat untuk merawat penyakit penghadaman lain seperti sindrom usus dan penyakit Crohn.